P9_TA(2022)0287

Αντιμετώπιση του ζητήματος της επισιτιστικής ασφάλειας στις αναπτυσσόμενες χώρες

Ψήφισμα του Ευρωπαϊκού Κοινοβουλίου της 6ης Ιουλίου 2022 σχετικά με την αντιμετώπιση του ζητήματος της επισιτιστικής ασφάλειας στις αναπτυσσόμενες χώρες (2021/2208(INI))

(2023/C 47/11)

Το Ευρωπαϊκό Κοινοβούλιο,

— έχοντας υπόψη το άρθρο 25 της Οικουμενικής Διακήρυξης των Δικαιωμάτων του Ανθρώπου και το άρθρο 11 του Διεθνούς Συμφώνου για τα οικονομικά, κοινωνικά και πολιτιστικά δικαιώματα, τα οποία αναγνωρίζουν το δικαίωμα στην τροφή ως τμήμα του δικαιώματος σε επαρκές βιοτικό επίπεδο,

— έχοντας υπόψη το άρθρο 21 της Συνθήκης για την Ευρωπαϊκή Ένωση,

— έχοντας υπόψη το άρθρο 208 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο επιβεβαιώνει ότι η Ένωση πρέπει να λαμβάνει υπόψη τους στόχους της συνεργασίας για την ανάπτυξη στις πολιτικές που εφαρμόζει και που ενδέχεται να επηρεάσουν τις αναπτυσσόμενες χώρες,

— έχοντας υπόψη το άρθρο 214 ΣΛΕΕ, το οποίο καθορίζει τις αρχές και τους στόχους των δράσεων ανθρωπιστικής βοήθειας της ΕΕ,

— έχοντας υπόψη τον κανονισμό (ΕΕ) 2021/947 του Ευρωπαϊκού Κοινοβουλίου και του Συμβουλίου, της 9ης Ιουνίου 2021, για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας — Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ και την κατάργηση του κανονισμού (ΕΕ) 2017/1601 και του κανονισμού (ΕΚ, Ευρατόμ) αριθ. 480/2009 του Συμβουλίου (1),

— έχοντας υπόψη τον κανονισμό (ΕΚ) αριθ. 1257/96 του Συμβουλίου, της 20ής Ιουνίου 1996, σχετικά με την ανθρωπιστική βοήθεια (2),

— έχοντας υπόψη τις ανακοινώσεις της Επιτροπής, της 31ης Μαρτίου 2010, σχετικά με την ανθρωπιστική επισιτιστική βοήθεια (COM(2010)0126) και ένα πολιτικό πλαίσιο της ΕΕ για την παροχή βοήθειας στις αναπτυσσόμενες χώρες προς αντιμετώπιση της πρόκλησης της επισιτιστικής ασφάλειας (COM(2010)0127),

— έχοντας υπόψη την ανακοίνωση της Επιτροπής, της 3ης Οκτωβρίου 2012, με τίτλο «Η προσέγγιση της ΕΕ όσον αφορά την ανθεκτικότητα: διδάγματα από επισιτιστικές κρίσεις» (COM(2012)0586),

— έχοντας υπόψη την ανακοίνωση της Επιτροπής, της 12ης Μαρτίου 2013, με τίτλο «Βελτίωση της διατροφής μητέρας και παιδιού στο πλαίσιο της εξωτερικής βοήθειας: ένα πλαίσιο πολιτικής της ΕΕ» (COM(2013)0141),

— έχοντας υπόψη την ανακοίνωση της Επιτροπής, της 10ης Μαρτίου 2021, με τίτλο «Η ανθρωπιστική δράση της ΕΕ, νέες προκλήσεις, ίδιες αρχές» (COM(2021)0110), η οποία προβλέπει, μεταξύ άλλων, βασικές δράσεις για την ενίσχυση της σχέσης μεταξύ ανθρωπιστικής βοήθειας, ανάπτυξης και ειρήνης για την καλύτερη σύνδεση επείγουσας βοήθειας και μακροπρόθεσμων λύσεων, και το ψήφισμα του Ευρωπαϊκού Κοινοβουλίου της 15ης Δεκεμβρίου 2021 σχετικά με τους νέους προσανατολισμούς για την ανθρωπιστική δράση της ΕΕ (3),

— έχοντας υπόψη την ανακοίνωση της Επιτροπής, της 23ης Μαρτίου 2022, με τίτλο «Διασφάλιση της επισιτιστικής ασφάλειας και ενίσχυση της ανθεκτικότητας των συστημάτων τροφίμων» (COM(2022)0133),

— έχοντας υπόψη το σχέδιο δράσης της ΕΕ για την ισότητα των φύλων και τη χειραφέτηση των γυναικών στην εξωτερική δράση της ΕΕ κατά την περίοδο 2021-2025 (GAP III) και το σχετικό ψήφισμα του Ευρωπαϊκού Κοινοβουλίου (4),

— έχοντας υπόψη το σχέδιο δράσης της Επιτροπής για τη διατροφή, της 3ης Ιουλίου 2014, με στόχο τη μείωση του αριθμού των καχεκτικών παιδιών κάτω των πέντε ετών κατά 7 εκατομμύρια έως το 2025 (SWD(2014)0234) και την έκτη έκθεση προόδου, της 12ης Αυγούστου 2021 (SWD(2021)0229),

— έχοντας υπόψη τα ψηφίσματά του σχετικά με την επισιτιστική ασφάλεια και τη διατροφή, και ιδίως το ψήφισμα της 27ης Νοεμβρίου 2014 σχετικά με τον υποσιτισμό των παιδιών στις αναπτυσσόμενες χώρες (5), το ψήφισμα της 7ης Ιουνίου 2016 σχετικά με τη Νέα Συμμαχία για την Επισιτιστική Ασφάλεια και τη Διατροφή (6) και το ψήφισμα της 5ης Οκτωβρίου 2016 σχετικά με τα επόμενα βήματα για την επίτευξη των παγκόσμιων στόχων και των δεσμεύσεων της ΕΕ για τη διατροφή και την επισιτιστική ασφάλεια στον κόσμο (7),

— έχοντας υπόψη το ψήφισμά του της 24ης Μαρτίου 2022 σχετικά με την ανάγκη για επείγον ενωσιακό σχέδιο δράσης με σκοπό την κατοχύρωση επισιτιστικής ασφάλειας εντός και εκτός της ΕΕ μετά τη ρωσική εισβολή στην Ουκρανία (8),

— έχοντας υπόψη τα συμπεράσματα του Συμβουλίου της 28ης Μαΐου 2013 σχετικά με την επισιτιστική και διατροφική ασφάλεια στην εξωτερική βοήθεια,

— έχοντας υπόψη τα συμπεράσματα του Συμβουλίου της 26ης Νοεμβρίου 2018 σχετικά με την ενίσχυση της παγκόσμιας επισιτιστικής και διατροφικής ασφάλειας, της 25ης Νοεμβρίου 2019 για την τέταρτη έκθεση προόδου σχετικά με το σχέδιο δράσης για τη διατροφή, της 20ής Μαΐου 2021 σχετικά με τις προτεραιότητες της ΕΕ για τη σύνοδο κορυφής του ΟΗΕ για τα συστήματα τροφίμων το 2021, της 14ης Ιουνίου 2021 σχετικά με την ενίσχυση της δέσμευσης της «Ομάδας Ευρώπη» για την ανθρώπινη ανάπτυξη, και της 19ης Νοεμβρίου 2021 σχετικά με το νερό στην εξωτερική δράση,

— έχοντας υπόψη την κοινή δήλωση του Συμβουλίου και των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, του Ευρωπαϊκού Κοινοβουλίου και της Επιτροπής, του 2008, σχετικά με την ευρωπαϊκή κοινή αντίληψη για την ανθρωπιστική βοήθεια (9) και έχοντας υπόψη την ευρωπαϊκή κοινή αντίληψη για την ανάπτυξη, του 2017,

— έχοντας υπόψη τους έξι παγκόσμιους στόχους που έθεσε η Παγκόσμια Συνέλευση Υγείας το 2012 για τη διατροφή των μητέρων, των βρεφών και των μικρών παιδιών έως το 2025, δηλαδή i) μείωση κατά 40 % του αριθμού των καχεκτικών παιδιών κάτω των πέντε ετών, ii) μείωση κατά 50 % της αναιμίας στις γυναίκες αναπαραγωγικής ηλικίας, iii) μείωση κατά 30 % του αριθμού των παιδιών με χαμηλό βάρος κατά τη γέννηση, iv) μη αύξηση των υπέρβαρων παιδιών, v) αύξηση του ποσοστού αποκλειστικού θηλασμού κατά τουλάχιστον 50 % κατά τους πρώτους έξι μήνες και vi) μείωση της απίσχνανσης κατά την παιδική ηλικία σε ποσοστό μικρότερο του 5 %,

— έχοντας υπόψη τις εκθέσεις για την κατάσταση της επισιτιστικής ασφάλειας και της διατροφής στον κόσμο, την παγκόσμια έκθεση για τις επισιτιστικές κρίσεις και την παγκόσμια έκθεση για τη διατροφή, συμπεριλαμβανομένων των εκδόσεων του 2021, των κατευθυντήριων γραμμών του Οργανισμού Τροφίμων και Γεωργίας του ΟΗΕ για το δικαίωμα στη διατροφή (FAO), των προαιρετικών κατευθυντήριων γραμμών για τα συστήματα τροφίμων και τη διατροφή της Επιτροπής του FAO για την παγκόσμια επισιτιστική ασφάλεια, τα 10 στοιχεία της αγροοικολογίας που οδηγούν τη μετάβαση σε βιώσιμα συστήματα τροφίμων και γεωργίας (FAO), και το πλαίσιο δράσης του 2014 για την επισιτιστική ασφάλεια και τη διατροφή σε παρατεταμένες κρίσεις,

— έχοντας υπόψη την έκθεση του Οργανισμού Τροφίμων και Γεωργίας των Ηνωμένων Εθνών (FAO), του 2020, σχετικά με την κατάσταση της παγκόσμιας αλιείας και υδατοκαλλιέργειας (10),

— έχοντας υπόψη τις συμφωνίες σύμπραξης βιώσιμης αλιείας μεταξύ της ΕΕ και των τρίτων χωρών,

— έχοντας υπόψη το Παγκόσμιο Δίκτυο κατά των Επισιτιστικών Κρίσεων, μια συμμαχία ανθρωπιστικών και αναπτυξιακών φορέων που εργάζονται μέσω ανταλλαγής αναλύσεων και γνώσεων για την ενίσχυση του συντονισμού σε ολόκληρη τη σχέση μεταξύ ανθρωπιστικής βοήθειας, ανάπτυξης και ειρήνης,

— έχοντας υπόψη τη Διακήρυξη του ΟΗΕ για τα Δικαιώματα των Αυτοχθόνων Πληθυσμών (UNDRIP), της 13ης Σεπτεμβρίου 2007, και τη Διακήρυξη του ΟΗΕ για τα δικαιώματα των αγροτών και άλλων ατόμων που εργάζονται σε αγροτικές περιοχές, της 28ης Σεπτεμβρίου 2018,

— έχοντας υπόψη το ψήφισμα της Γενικής Συνέλευσης του ΟΗΕ, της 25ης Σεπτεμβρίου 2015, με τίτλο «Μετασχηματισμός του κόσμου μας: θεματολόγιο για τη βιώσιμη ανάπτυξη με ορίζοντα το 2030»,

— έχοντας υπόψη το ψήφισμα της Γενικής Συνέλευσης του ΟΗΕ, της 1ης Απριλίου 2016, με τίτλο «Δεκαετία Δράσης του ΟΗΕ για τη Διατροφή (2016-2025)», που αποσκοπεί στην ανάληψη εντατικής δράσης για την εξάλειψη της πείνας και του υποσιτισμού σε παγκόσμιο επίπεδο και στη διασφάλιση της καθολικής πρόσβασης σε υγιεινότερη και πιο βιώσιμη διατροφή για όλους τους ανθρώπους, όποιοι και αν είναι και ανεξάρτητα από τον τόπο διαμονής τους,

— έχοντας υπόψη τους στόχους βιώσιμης ανάπτυξης (ΣΒΑ) του ΟΗΕ και τον στενά συνδεδεμένο και ολοκληρωμένο χαρακτήρα τους, ιδίως τον ΣΒΑ 1 για την εξάλειψη της φτώχειας σε όλες τις μορφές της παντού, τον ΣΒΑ 2 για την εξάλειψη της πείνας, την επίτευξη επισιτιστικής ασφάλειας και βελτιωμένης διατροφής και την προώθηση της βιώσιμης γεωργίας, τον ΣΒΑ 3 για τη διασφάλιση υγιούς ζωής και την προώθηση της ευημερίας για όλους σε όλες τις ηλικίες, τον ΣΒΑ 5 για την επίτευξη της ισότητας των φύλων και τη χειραφέτηση όλων των γυναικών και κοριτσιών, τον ΣΒΑ 6 για τη διασφάλιση της πρόσβασης σε νερό και αποχέτευση για όλους, τον ΣΒΑ 10 για τη μείωση των ανισοτήτων εντός και μεταξύ των χωρών, τον ΣΒΑ 12 για τη διασφάλιση βιώσιμων προτύπων κατανάλωσης και παραγωγής, τον ΣΒΑ 13 για την ανάληψη επείγουσας δράσης για την καταπολέμηση της κλιματικής αλλαγής και των επιπτώσεών της και τον ΣΒΑ17 για την ενίσχυση των μέσων εφαρμογής και την αναζωογόνηση της παγκόσμιας εταιρικής σχέσης για τη βιώσιμη ανάπτυξη,

— έχοντας υπόψη το ψήφισμα 2417 του Συμβουλίου Ασφαλείας των Ηνωμένων Εθνών, του 2018, με το οποίο καταδικάζονται η λιμοκτονία αμάχων ως πολεμική μέθοδος, καθώς και η παράνομη άρνηση πρόσβασης ανθρωπιστικής βοήθειας σε αμάχους,

— έχοντας υπόψη την έκθεση, του Ιουνίου του 2020, της Διακυβερνητικής Πλατφόρμας για τη Βιοποικιλότητα και τις Οικοσυστημικές Υπηρεσίες (IPBES) και της Διακυβερνητικής Επιτροπής για την Κλιματική Αλλαγή (IPCC) (11), στην οποία τονίζεται η σχέση μεταξύ της καταπολέμησης της κλιματικής αλλαγής και της διατήρησης της βιοποικιλότητας,

— έχοντας υπόψη τις προαιρετικές κατευθυντήριες γραμμές του CFS σχετικά με την υπεύθυνη διαχείριση της ιδιοκτησίας γης, αλιείας και δασών στο πλαίσιο της εθνικής επισιτιστικής ασφάλειας (2012) και τις αρχές του CFS για υπεύθυνες επενδύσεις στη γεωργία και τα συστήματα τροφίμων (2015),

— έχοντας υπόψη την πρωτοβουλία Scaling Up Nutrition Movement (Κίνηση για την κλιμακούμενη βελτίωση της διατροφικής κατάστασης) και το έργο της για την εξάλειψη του υποσιτισμού σε όλες του τις μορφές μέσω της στήριξης των κυβερνητικών πρωτοβουλιών και των προτεραιοτήτων των εμπλεκόμενων χωρών, σε συνεργασία με την κοινωνία των πολιτών, τον ΟΗΕ, τους χορηγούς, τις επιχειρήσεις και τους ερευνητές,

— έχοντας υπόψη τη δέσμευση ύψους 2,5 δισεκατομμυρίων EUR που ανέλαβε η Επιτροπή στη σύνοδο κορυφής «Διατροφή για την ανάπτυξη» που πραγματοποιήθηκε στο Τόκιο τον Δεκέμβριο του 2021 για την καταπολέμηση του υποσιτισμού κατά την περίοδο 2021-2024, καθώς και τη συνεχιζόμενη δέσμευση της ΕΕ για μείωση της καχεξίας στα παιδιά κατά τουλάχιστον 7 εκατομμύρια έως το 2025,

— έχοντας υπόψη το σύμφωνο της G7 για την πρόληψη των λιμών και τις ανθρωπιστικές κρίσεις, το οποίο εγκρίθηκε στη σύνοδο κορυφής της G7 στην Κορνουάλη στις 13 Ιουνίου 2021, και με το οποίο τα μέλη της G7 δεσμεύτηκαν για την καταπολέμηση της πείνας και την αποτροπή των λιμών μέσω κοινών δράσεων,

— έχοντας υπόψη το άρθρο 54 του Κανονισμού του,

— έχοντας υπόψη τη γνωμοδότηση της Επιτροπής Γεωργίας και Ανάπτυξης της Υπαίθρου,

— έχοντας υπόψη την έκθεση της Επιτροπής Ανάπτυξης (A9-0195/2022),

Α. λαμβάνοντας υπόψη ότι η μέτρια ή σοβαρή επισιτιστική ανασφάλεια αυξάνεται με αργούς ρυθμούς από το 2014, με σχεδόν ένα στα τρία άτομα — 2,37 δισεκατομμύρια — να μην έχει πρόσβαση σε επαρκή τρόφιμα το 2020 (12)·

Β. λαμβάνοντας υπόψη ότι η σοβαρότητα και το μέγεθος των επισιτιστικών κρίσεων έχουν αυξηθεί από το 2020 ως αποτέλεσμα συγκρούσεων, οικονομικών κλυδωνισμών και σοβαρών ακραίων καιρικών φαινομένων, ή συνδυασμού αυτών των παραγόντων, με σχεδόν 193 εκατομμύρια άτομα να αντιμετωπίζουν έντονη επισιτιστική ανασφάλεια το 2021 και να χρειάζονται επείγουσα επισιτιστική βοήθεια, που αποτελεί τον υψηλότερο αριθμό ατόμων με οξεία επισιτιστική ανασφάλεια παγκοσμίως που έχει καταγραφεί στα έξι έτη από τη στιγμή που ξεκίνησε να εκπονείται η παγκόσμια έκθεση για τις επισιτιστικές κρίσεις· λαμβάνοντας υπόψη ότι 720 έως 811 εκατομμύρια άνθρωποι αντιμετωπίζουν πείνα και πέντε χώρες θεωρείται ότι διατρέχουν κίνδυνο λιμού, μεταξύ των οποίων το Νότιο Σουδάν, η Αιθιοπία, η Μαδαγασκάρη, η Νιγηρία (16 πολιτείες και η Επικράτεια της Ομοσπονδιακής Πρωτεύουσας) και η Υεμένη (13)·

Γ. λαμβάνοντας υπόψη ότι το δικαίωμα στην τροφή αναφέρεται στη διάσταση της διαθεσιμότητας, της προσβασιμότητας, της επάρκειας (επαρκής ποσότητα και σταθερότητα πρόσβασης)·

Δ. λαμβάνοντας υπόψη ότι σύμφωνα με τον Οργανισμό Τροφίμων και Γεωργίας των Ηνωμένων Εθνών (FAO) επισιτιστική ασφάλεια υπάρχει όταν όλοι οι άνθρωποι, οποιαδήποτε στιγμή έχουν φυσική και οικονομική πρόσβαση σε επαρκή, υγιεινή και θρεπτική τροφή για την ικανοποίηση των διατροφικών αναγκών και προτιμήσεών τους για μια υγιεινή και ενεργό ζωή (14),

Ε. λαμβάνοντας υπόψη ότι ο παράνομος, απρόκλητος και αδικαιολόγητος ρωσικός επιθετικός πόλεμος στην Ουκρανία έχει αποσταθεροποιήσει περαιτέρω τις ήδη εύθραυστες γεωργικές αγορές και έχει επιδεινώσει την ήδη σοβαρή κατάσταση που προκλήθηκε από τη νόσο COVID-19 και έχει ασκήσει πρόσθετη πίεση στις συνεχιζόμενες επισιτιστικές κρίσεις και την παγκόσμια επισιτιστική ασφάλεια, ωθώντας τις διεθνείς τιμές των τροφίμων και των ζωοτροφών πολύ πάνω από τα ήδη υψηλά επίπεδα τους· λαμβάνοντας υπόψη ότι αυτό ενδέχεται να αυξήσει την επισιτιστική ανασφάλεια, τη φτώχεια, τις κοινωνικές αναταραχές και την αστάθεια σε πολλές αναπτυσσόμενες χώρες που εξαρτώνται σε μεγάλο βαθμό από τις εισαγωγές ουκρανικού και ρωσικού σιταριού, καθώς το σαράντα τοις εκατό των εξαγωγών σιταριού και αραβοσίτου από την Ουκρανία κατευθύνεται στη Μέση Ανατολή και την Αφρική·

ΣΤ. λαμβάνοντας υπόψη ότι, σύμφωνα με τον FAO, σχεδόν 50 χώρες εξαρτώνται από τη Ρωσία και την Ουκρανία για τουλάχιστον το 30 % των αναγκών τους σε εισαγωγές σιταριού και ότι, από αυτές, 26 χώρες προμηθεύονται πάνω από το 50 % των εισαγωγών σιταριού και από τις δύο χώρες· λαμβάνοντας υπόψη ότι το Παγκόσμιο Επισιτιστικό Πρόγραμμα αγόραζε σχεδόν το ήμισυ των παγκόσμιων προμηθειών του σε σιτάρι από την Ουκρανία και έχει επισημάνει ότι οι τρέχουσες επισιτιστικές κρίσεις σε χώρες όπως το Αφγανιστάν, η Αιθιοπία, η Συρία και η Υεμένη θα επηρεαστούν περισσότερο·

Ζ. λαμβάνοντας υπόψη ότι τόσο η Ουκρανία όσο και η Ρωσία είναι καθαροί εξαγωγείς γεωργικών προϊόντων και ότι και οι δύο διαδραματίζουν ηγετικό ρόλο στον εφοδιασμό στις παγκόσμιες αγορές τροφίμων και λιπασμάτων, όπου οι εξαγώγιμες προμήθειες συχνά συγκεντρώνονται σε λίγες χώρες· λαμβάνοντας υπόψη ότι η συγκέντρωση αυτή θα μπορούσε να εκθέσει τις αγορές αυτές σε αυξημένη ευπάθεια και αστάθεια· λαμβάνοντας υπόψη ότι η Ρωσία είναι κορυφαίος εξαγωγέας συνθετικών αζωτούχων λιπασμάτων και των συστατικών τους, και ότι η Λευκορωσία είναι σημαντικός εξαγωγέας λιπασμάτων με βάση την ποτάσα· λαμβάνοντας υπόψη ότι οι τιμές των αζωτούχων λιπασμάτων εξαρτώνται σε μεγάλο βαθμό από τις τιμές του φυσικού αερίου, ένα προϊόν για το οποίο η Ρωσία κατέχει σημαντική θέση στην αγορά· λαμβάνοντας υπόψη ότι πολλές από τις αναπτυσσόμενες χώρες, ήδη πριν από τη σύγκρουση, αντιμετώπιζαν τις αρνητικές επιπτώσεις των υψηλών διεθνών τιμών των τροφίμων και των λιπασμάτων·

Η. λαμβάνοντας υπόψη ότι ο δείκτης τιμών τροφίμων του FAO, ο οποίος παρακολουθεί τις διεθνείς τιμές των τροφίμων και των ζωοτροφών, έχει σημειώσει νέα πρωτοφανή αύξηση και ότι οι αυξήσεις των τιμών και ο πληθωρισμός των τροφίμων είναι πιθανό να υπερβαίνει κατά πολύ τα ήδη αυξημένα επίπεδά τους·

Θ. λαμβάνοντας υπόψη ότι, σύμφωνα με τον FAO, ο δείκτης τιμών τροφίμων έφτασε σε επίπεδα ρεκόρ τον Φεβρουάριο του 2022· λαμβάνοντας υπόψη ότι αναφέρει ότι οι παράγοντες στους οποίους οφείλεται ο πληθωρισμός των τροφίμων δεν περιορίζονται στις συνθήκες των καλλιεργειών και στις δυνατότητες εξαγωγών, αλλά μια πολύ μεγαλύτερη ώθηση για τον πληθωρισμό των τιμών των τροφίμων προέρχεται από παράγοντες που δεν σχετίζονται με την παραγωγή των τροφίμων, ιδίως από τους τομείς της ενέργειας, των λιπασμάτων και των ζωοτροφών·

Ι. λαμβάνοντας υπόψη ότι η Αφρική έχει τον υψηλότερο ποσοστό επισιτιστικής ανασφάλειας, καθώς το 60 % του πληθυσμού της Αφρικής (799 εκατομμύρια άτομα) αντιμετώπισε μέτρια ή σοβαρή επισιτιστική ανασφάλεια το 2020 (15)·

ΙΑ. λαμβάνοντας υπόψη ότι η Ευρωπαϊκή Ένωση θα πρέπει να δώσει ιδιαίτερη προσοχή στις χώρες που αντιμετωπίζουν λιμό, ο οποίος επιδεινώνεται από φυσικές καταστροφές, όπως η Μαδαγασκάρη, η οποία πρόσφατα επλήγη από βίαιους κυκλώνες και όπου δύο στους πέντε κατοίκους πλήττονται από οξεία επισιτιστική ανασφάλεια, ιδίως στην περιοχή του Μεγάλου Νότου, όπου περισσότερα από 300 000 παιδιά υποφέρουν από σοβαρό υποσιτισμό·

ΙΒ. λαμβάνοντας υπόψη ότι πολλοί γεωργοί μικρής κλίμακας στις αναπτυσσόμενες χώρες δεν μπορούν να έχουν πρόσβαση σε υγιεινή, θρεπτική και βιώσιμη διατροφή, δεδομένων των απομακρυσμένων περιοχών, του χαμηλού εισοδήματος και της έλλειψης πρόσβασης σε πηγές διαφόρων τροφίμων· λαμβάνοντας υπόψη ότι τα στοιχεία δείχνουν ότι οι επενδύσεις στον τομέα των μικροκαλλιεργητών και στις περιφερειακές δομές αποφέρουν τα καλύτερα οφέλη όσον αφορά τη μείωση της φτώχειας και την ανάπτυξη, τονίζοντας, ως εκ τούτου, την ανάγκη να επικεντρωθούν οι προσπάθειες στην ενίσχυση των εισοδημάτων των μικροκαλλιεργητών, και ιδίως των γυναικών μικροκαλλιεργητών, και στην ενίσχυση της ανθεκτικότητας των ευάλωτων κοινοτήτων·

ΙΓ. λαμβάνοντας υπόψη ότι η υγιεινή διατροφή δεν ήταν οικονομικά προσιτή για περίπου 3 δισεκατομμύρια ανθρώπους στον κόσμο το 2020 και ότι η παχυσαρκία αυξάνεται κατακόρυφα σε όλες τις περιοχές (16)·

ΙΔ. λαμβάνοντας υπόψη ότι ο υποσιτισμός είναι μια μη φυσιολογική φυσιολογική κατάσταση που προκαλείται από την ελλιπή πρόσληψη τροφής, όπως είναι επίσης το υπερβολικό βάρος και η παχυσαρκία· λαμβάνοντας υπόψη ότι η υγεία των γυναικών και των κοριτσιών συνδέεται στενά με τη σωματική και ψυχική υγεία, καθώς και με τη διατροφική κατάσταση των μελλοντικών τους παιδιών· λαμβάνοντας υπόψη ότι ο υποσιτισμός των εγκύων και των μητέρων αυξάνει τον κίνδυνο για επιπλοκή κατά τη διάρκεια της εγκυμοσύνης, μητρική θνησιμότητα και παιδικό υποσιτισμό και θνησιμότητα· λαμβάνοντας υπόψη ότι ένας απαράδεκτα υψηλός αριθμός παιδιών εξακολουθεί να πλήττεται από υποσιτισμό: από το σύνολο των παιδιών κάτω των πέντε ετών, το 22 % είναι καχεκτικά λόγω χρόνιου υποσιτισμού, το 6,7 % υποφέρει από απίσχνανση — μια μορφή οξέος υποσιτισμού — και το 5,7 % είναι υπέρβαρα (17) και τα πραγματικά ποσοστά καχεξίας και απίσχνανσης αναμένεται να είναι υψηλότερα λόγω των επιπτώσεων της πανδημίας·

ΙΕ. λαμβάνοντας υπόψη ότι η εξασφάλιση ασφαλούς και προστατευμένης πρόσβασης στο νερό συνδέεται στενά με τη βελτίωση της επισιτιστικής ασφάλειας και της διατροφής· λαμβάνοντας υπόψη ότι η λειψυδρία πλήττει πάνω από το 40 % του παγκόσμιου πληθυσμού, με περισσότερα από 2 δισεκατομμύρια άτομα να μην έχουν άμεση και ασφαλή πρόσβαση σε ασφαλές πόσιμο νερό παγκοσμίως, σύμφωνα με την τελευταία παγκόσμια έκθεση των Ηνωμένων Εθνών για την ανάπτυξη των υδάτινων πόρων (2021)·

ΙΣΤ. λαμβάνοντας υπόψη ότι η επιβίωση άνω του 10 % του παγκόσμιου πληθυσμού εξαρτάται από την αλιεία και την υδατοκαλλιέργεια (18), και λαμβάνοντας υπόψη ότι, σύμφωνα με τον ΟΗΕ, πάνω από 3 δισεκατομμύρια άνθρωποι εξαρτώνται από τους ωκεανούς για τις κύριες πηγές πρωτεϊνών τους που προέρχονται κυρίως από ψάρια και θαλασσινά· λαμβάνοντας υπόψη ότι η αλιεία μικρής κλίμακας αντιπροσωπεύει πάνω από το 90 % των αλιέων και των εργαζομένων στην αλιεία παγκοσμίως·

ΙΖ. λαμβάνοντας υπόψη ότι τα συστήματα υγείας που δεν είναι πολύ ανθεκτικά και ισχυρά δοκιμάζονται από την τακτική εμφάνιση επιδημιών, ιδίως όσον αφορά την ικανότητά τους να διασφαλίζουν τη συνέχεια της πλέον βασικής περίθαλψης· λαμβάνοντας υπόψη ότι τα τελευταία δύο χρόνια οι πόροι του συστήματος υγείας έχουν εκτραπεί από μια σειρά διατροφικά σημαντικών λειτουργιών και βασικών υπηρεσιών υγείας που σχετίζονται με τον υποσιτισμό — συμπεριλαμβανομένης της προγεννητικής περίθαλψης, της συμπλήρωσης μικροθρεπτικών στοιχείων και της πρόληψης και θεραπείας της παιδικής διάρροιας, των λοιμώξεων και του οξέος υποσιτισμού — προς την καταπολέμηση της νόσου COVID-19, και λαμβάνοντας υπόψη ότι η θεραπεία και οι προληπτικές υπηρεσίες για τον υποσιτισμό παραμένουν ανεπαρκώς ενσωματωμένες στις βασικές δέσμες περίθαλψης των εθνικών συστημάτων υγείας, και ότι η ισότιμη πρόσβαση σε υπηρεσίες περίθαλψης παραμένει ανεπαρκής·

ΙΗ. λαμβάνοντας υπόψη ότι η χρόνια φτώχεια, τα υψηλά και επίμονα επίπεδα ανισότητας και τα μη βιώσιμα συστήματα τροφίμων, σε συνδυασμό με τις συχνότερες φυσικές καταστροφές, που συνδέονται ιδίως με την κλιματική αλλαγή, αποτελούν τα βαθύτερα αίτια της επισιτιστικής ανασφάλειας και του υποσιτισμού·

ΙΘ. λαμβάνοντας υπόψη ότι, σύμφωνα με την έκτη έκθεση της Διακυβερνητικής Επιτροπής για την Αλλαγή του Κλίματος (IPCC) του 2022, η κλιματική αλλαγή, συμπεριλαμβανομένων των αυξήσεων στη συχνότητα και την ένταση των ακραίων καταστάσεων, μειώνει την επισιτιστική ασφάλεια όσον αφορά την τροφή και το νερό, μειώνει την απόδοση των καλλιεργειών, τροποποιεί τους βοσκοτόπους και τις διαδρομές εποχιακής μετακίνησης και μειώνει τη διατροφική αξία των τροφίμων, εμποδίζοντας έτσι τις προσπάθειες για την επίτευξη της Ατζέντας του 2030 και των στόχων βιώσιμης ανάπτυξής της·

Κ. λαμβάνοντας υπόψη ότι η κλιματική αλλαγή εκθέτει περαιτέρω τις γυναίκες σε κινδύνους και ευπάθειες· λαμβάνοντας υπόψη ότι η κλιματική αλλαγή επιδεινώνει τις υφιστάμενες προκλήσεις, όπως η αιφνίδια απώλεια της παραγωγής τροφίμων και της πρόσβασης σε τρόφιμα, και τις υποκείμενες ευπάθειες, συμπεριλαμβανομένης της επιδείνωσης της φτώχειας και της επισιτιστικής ανασφάλειας, αναγκάζοντας τις κοινότητες να αντιμετωπίζουν επιδεινούμενες κρίσεις· λαμβάνοντας υπόψη ότι η μειωμένη διατροφική ποικιλομορφία έχει αυξήσει τον υποσιτισμό σε πολλές κοινότητες, ιδίως για τους αυτόχθονες πληθυσμούς, τους γεωργούς μικρής κλίμακας και τα νοικοκυριά χαμηλού εισοδήματος, επηρεάζοντας ιδιαίτερα τα παιδιά, τους ηλικιωμένους και τις εγκύους·

ΚΑ. λαμβάνοντας υπόψη ότι ο FAO εκτιμά ότι έχει χαθεί περίπου 75 % της φυτικής γενετικής ποικιλομορφίας παγκοσμίως· λαμβάνοντας υπόψη ότι η ευρείας κλίμακας γενετική διάβρωση αυξάνει την ευπάθειά μας στην κλιματική αλλαγή και στην εμφάνιση νέων παρασίτων και ασθενειών·

ΚΒ. λαμβάνοντας υπόψη ότι η βιοποικιλότητα και οι συναφείς υπηρεσίες — επικονίαση, θηρευτές επιβλαβών οργανισμών, αυξημένη ανθεκτικότητα των αγροοικοσυστημάτων στη διάβρωση, ξηρασίες και πλημμύρες, σχηματισμός εδάφους και καταβόθρες άνθρακα — είναι ουσιαστικής σημασίας για την παροχή βιώσιμης παραγωγής τροφίμων·

ΚΓ. λαμβάνοντας υπόψη ότι η οικοδόμηση της ανθεκτικότητας της βιοποικιλότητας και η στήριξη της ακεραιότητας των οικοσυστημάτων μπορούν να διατηρήσουν οφέλη για τους ανθρώπους, συμπεριλαμβανομένων των μέσων διαβίωσης, της ανθρώπινης υγείας και ευημερίας και της παροχής τροφίμων·

ΚΔ. λαμβάνοντας υπόψη ότι ο αριθμός των ατόμων που χρειάζονται επείγουσα επισιτιστική, διατροφική και βιοποριστική βοήθεια αυξάνεται (19)· λαμβάνοντας υπόψη ότι οι κύριοι παράγοντες της επισιτιστικής και διατροφικής ανασφάλειας και του υποσιτισμού, που επιδεινώνονται, είναι οι συγκρούσεις, η κλιματική αλλαγή και τα ακραία καιρικά φαινόμενα, η υποβάθμιση του περιβάλλοντος, η αύξηση των τιμών της ενέργειας, η περιορισμένη πρόσβαση σε νερό, οι οικονομικοί κλυδωνισμοί, η χρόνια φτώχεια και τα υψηλά και επίμονα επίπεδα ανισότητας, συμπεριλαμβανομένης της ανισότητας των φύλων, η έλλειψη πρόσβασης σε βασικές κοινωνικές υπηρεσίες και υπηρεσίες υγείας, η αύξηση του παγκόσμιου πληθυσμού και η αποτυχημένη διακυβέρνηση, γεγονός που μπορεί, κατά συνέπεια, να οδηγήσει στην ανάγκη μετανάστευσης·

ΚΕ. λαμβάνοντας υπόψη ότι οι συγκρούσεις διαταράσσουν την πρόσβαση σε τρόφιμα και βασικές κοινωνικές υπηρεσίες, οι οποίες επηρεάζουν τη σταθερότητα της υγείας, συμπεριλαμβανομένων των υπηρεσιών διατροφής, της ύδρευσης, της αποχέτευσης και της υγιεινής, και βλάπτουν τους φυσικούς πόρους, τις υποδομές, τα μέσα παραγωγής και το ζωικό κεφάλαιο· λαμβάνοντας υπόψη ότι η επισιτιστική ανασφάλεια μπορεί να αποτελέσει πηγή συγκρούσεων μεταξύ των πληττόμενων κοινοτήτων, επιδεινώνοντας έτσι τις υφιστάμενες προκλήσεις και εντάσεις που συνδέονται με την έλλειψη πόρων·

ΚΣΤ. λαμβάνοντας υπόψη ότι η νόσος COVID-19 έχει οδηγήσει σε διαταραχή των αλυσίδων αξίας από την παραγωγή και τη μεταφορά έως την αποθήκευση και την πώληση τροφίμων, και ότι οι περιορισμοί στη διακίνηση έχουν μειώσει την πρόσβαση των γεωργών και των καταναλωτών στις αγορές, εμποδίζοντας περαιτέρω την ισότιμη πρόσβαση σε επαρκή τρόφιμα και διατροφή για όλους και εκθέτοντας τη μη ανθεκτικότητα των συστημάτων τροφίμων που βασίζονται στις εισαγωγές και τη σημασία των βιώσιμων αγροδιατροφικών συστημάτων·

ΚΖ. λαμβάνοντας υπόψη ότι η νόσος COVID-19 έχει οδηγήσει σε αύξηση της φτώχειας ελλείψει καθολικών κατώτατων ορίων κοινωνικής προστασίας· λαμβάνοντας υπόψη ότι οι περιορισμοί έχουν επηρεάσει τις καθημερινές οικονομικές δραστηριότητες από τις οποίες εξαρτώνται πολλά νοικοκυριά, οδηγώντας σε δυσκολίες πρόσβασης σε υγιεινά και θρεπτικά τρόφιμα ή στην κάλυψη των αναγκών υγείας· λαμβάνοντας υπόψη ότι η πρόσβαση σε ποιοτική υγειονομική περίθαλψη είναι εξαιρετικά περιορισμένη σε πολλές αναπτυσσόμενες χώρες, ιδίως για τα πλέον ευάλωτα και περιθωριοποιημένα άτομα·

ΚΗ. λαμβάνοντας υπόψη ότι τα χωρίς αποκλεισμούς, αποτελεσματικά, ανθεκτικά και βιώσιμα συστήματα τροφίμων είναι ζωτικής σημασίας για την επίτευξη της Ατζέντας του 2030 και των στόχων βιώσιμης ανάπτυξης· λαμβάνοντας υπόψη ότι η πανδημία της COVID-19 αποκάλυψε αδυναμίες στα παγκόσμια συστήματα τροφίμων, που επιδεινώνουν τις ανισότητες και απειλούν τη ζωή και τα μέσα διαβίωσης των πλέον ευάλωτων· λαμβάνοντας υπόψη ότι η Δεκαετία Δράσης του ΟΗΕ ζητεί να επιταχυνθούν λύσεις αλλαγής των δεδομένων για την αντιμετώπιση των παγκόσμιων προκλήσεων για τους ανθρώπους και τον πλανήτη, από τη φτώχεια και το φύλο έως την κλιματική αλλαγή, την ανισότητα και τη γεφύρωση του χρηματοδοτικού χάσματος·

ΚΘ. λαμβάνοντας υπόψη ότι η διατροφή αποτελεί σημαντικό ζήτημα στο οποίο βασίζεται και από το οποίο καθοδηγείται η επίτευξη τουλάχιστον 12 από τους 17 ΣΒΑ και είναι άρρηκτα συνδεδεμένη με άλλα βασικά ζητήματα βιώσιμης ανάπτυξης, είτε επειδή εξαρτάται από αυτά (π.χ. νερό, αποχέτευση και υγιεινή, και γεωργία), είτε επειδή τα επιτρέπει (π.χ. υγεία, απασχόληση), είτε και τα δύο (π.χ. ισότητα των φύλων και εκπαίδευση)·

Λ. λαμβάνοντας υπόψη ότι η συμφωνία του Μαρακές, του 1994, και ιδίως η συμφωνία του Παγκόσμιου Οργανισμού Εμπορίου (ΠΟΕ) για τη γεωργία έχουν συμβάλει στην εξειδίκευση των γεωργικών περιοχών· λαμβάνοντας υπόψη ότι η εξειδίκευση αυτή έχει οδηγήσει σε περιφέρειες με υψηλά επίπεδα εξαγωγών και άλλες που εξαρτώνται σχεδόν πλήρως από τις εισαγωγές: λαμβάνοντας υπόψη ότι η κατάσταση αυτή δεν είναι ανθεκτική σε κρίσεις όπως οι πόλεμοι, και αποτελεί έναν από τους παράγοντες που συμβάλλουν στην τρέχουσα παγκόσμια επισιτιστική αστάθεια·

ΛΑ. λαμβάνοντας υπόψη ότι η υψηλή εξάρτηση από τις εισαγωγές τροφίμων εκθέτει σε μεγάλο βαθμό τους πληθυσμούς στην αστάθεια της παγκόσμιας αγοράς, ιδίως τα άτομα που δαπανούν σημαντικό μέρος του εισοδήματός τους για καθημερινές επισιτιστικές ανάγκες·

ΛΒ. λαμβάνοντας υπόψη ότι η αστάθεια των διεθνών αγορών οδηγεί σε επισιτιστική ανασφάλεια σε χώρες που δεν διαθέτουν ισχυρές γεωργικές πολιτικές, καθώς οι περίοδοι χαμηλών τιμών έχουν αρνητικό αντίκτυπο στην παραγωγική ικανότητα και οδηγούν σε αύξηση των εισαγωγών, γεγονός που καθιστά ευάλωτους τους αστικούς πληθυσμούς όταν οι παγκόσμιες τιμές αυξάνονται·

ΛΓ. λαμβάνοντας υπόψη ότι οι γεωργικές πολιτικές είναι οι πρωταρχικές μακροοικονομικές πολιτικές και, λόγω της έλλειψης προστασίας από την ακραία αστάθεια των παγκόσμιων τιμών, η ζημία που προκαλείται από τον πληθωρισμό είναι καταστροφική για τις αναδυόμενες οικονομίες·

ΛΔ. λαμβάνοντας υπόψη ότι η επισιτιστική κυριαρχία είναι το δικαίωμα των λαών και των χωρών να καθορίζουν τις δικές τους γεωργικές και επισιτιστικές πολιτικές· λαμβάνοντας υπόψη ότι η έννοια αυτή έχει ως στόχο να επιτρέψει σε κάθε χώρα να τρέφει τον δικό της πληθυσμό και να είναι αυτάρκης και ανεξάρτητη· λαμβάνοντας υπόψη ότι η πρόθεση της στρατηγικής «Από το αγρόκτημα στο πιάτο» να μειώσει την εξάρτηση των γεωργών από εξωτερικές εκροές συνάδει με αυτόν τον ορισμό·

ΛΕ. λαμβάνοντας υπόψη ότι η Ευρωπαϊκή Πράσινη Συμφωνία και η στρατηγική «Από το αγρόκτημα στο πιάτο» υιοθετούν ολιστικές προσεγγίσεις για τη γεωργία, όχι μόνο για την πρόληψη μιας κλιματικής κρίσης και κρίσης βιοποικιλότητας στην Ευρώπη, αλλά και για τη διασφάλιση της επισιτιστικής ασφάλειας, τη βελτίωση της διατροφής και της δημόσιας υγείας· λαμβάνοντας υπόψη ότι θα χρησιμεύσει ως υπόδειγμα για επενδύσεις στον τομέα της χρηματοδότησης της ανάπτυξης, με σκοπό την αξιοποίηση της ανθεκτικότητας και της επισιτιστικής αυτάρκειας των αναπτυσσόμενων χωρών·

ΛΣΤ. λαμβάνοντας υπόψη ότι η στρατηγική «Από το αγρόκτημα στο πιάτο» αποσκοπεί στη μείωση της χρήσης γεωργικών εισροών και ιδίως στη μείωση της συνολικής χρήσης χημικών φυτοφαρμάκων κατά 50 %, των πλέον επικίνδυνων φυτοφαρμάκων κατά 50 %, και των λιπασμάτων κατά τουλάχιστον 20 % έως το 2030·

ΛΖ. λαμβάνοντας υπόψη ότι η διατροφή αποτελεί σημαντική επένδυση, καθώς η καλή διατροφή κατά τις πρώτες χίλιες ημέρες της ζωής ενός παιδιού είναι ζωτικής σημασίας για την επίτευξη του πλήρους σωματικού, πνευματικού και δυναμικού του ανθρώπου· λαμβάνοντας υπόψη ότι η πείνα και ο υποσιτισμός επηρεάζουν αρνητικά τις ικανότητες των παιδιών να μαθαίνουν και έχουν ρόλο στην εγκατάλειψη του σχολείου, αποτελούν καθ’ όλη τη διάρκεια του βίου επιβάρυνση για τα άτομα και τις κοινωνίες και έχουν αρνητικό αντίκτυπο στην ανθρώπινη και εθνική οικονομική ανάπτυξη· λαμβάνοντας υπόψη ότι, ως εκ τούτου, η καλή διατροφή αποτελεί τον ακρογωνιαίο λίθο της ευημερίας για τις κοινωνίες·

ΛΗ. λαμβάνοντας υπόψη ότι κατά την κορύφωση της πανδημίας της COVID-19, το κλείσιμο των σχολείων άφησε 370 εκατομμύρια παιδιά χωρίς πρόσβαση σε διασφαλισμένο σχολικό γεύμα, το οποίο συχνά είναι το μόνο ζεστό φαγητό τους για την ημέρα, και λαμβάνοντας υπόψη ότι τα σχολικά γεύματα αποτελούν σημαντικό στοιχείο για την καταπολέμηση της παιδικής πείνας και των πολλαπλών μορφών υποσιτισμού· λαμβάνοντας υπόψη ότι, από την άλλη πλευρά, η επισιτιστική ανασφάλεια διαταράσσει την κοινωνική λειτουργία, συμπεριλαμβανομένης της ικανότητας των οικογενειών να στέλνουν τα παιδιά τους στο σχολείο και, με το επιπλέον στρες στις οικογένειες, μπορεί να αποτελέσει κινητήρια δύναμη της ενδοοικογενειακής και της έμφυλης βίας· λαμβάνοντας υπόψη ότι για κάθε δολάριο που επενδύεται σε διατροφικές παρεμβάσεις, μπορούν να παραχθούν 16 δολάρια σαν αποτέλεσμα·

ΛΘ. λαμβάνοντας υπόψη ότι, όπως και σε άλλους τομείς της ανθρωπιστικής και αναπτυξιακής βοήθειας, οι αυξανόμενες ανάγκες δεν καλύπτονται από επαρκείς πόρους, γεγονός που οδηγεί σε ταχέως αυξανόμενο χρηματοδοτικό κενό, το οποίο απαιτεί πιο έξυπνες και συστημικές προσεγγίσεις, έναν συστημικό μετασχηματισμό προς την κατεύθυνση κοινωνικά δίκαιων συστημάτων τροφίμων, καθώς τα σημερινά επισιτιστικά μας συστήματα επιδεινώνουν τις κοινωνικοοικονομικές ανισότητες και τις ανισότητες μεταξύ των φύλων που εμποδίζουν την πρόσβαση σε μια υγιεινή, δίκαιη και βιώσιμη διατροφή·

Μ. λαμβάνοντας υπόψη ότι οι γυναίκες διαδραματίζουν καίριο ρόλο στη σίτιση του κόσμου ως αγρότισσες, φροντιστές και παραγωγοί — παράγουν το 60 — 80 % των τροφίμων στις αναπτυσσόμενες χώρες — αλλά έχουν άνιση πρόσβαση σε τρόφιμα, πόρους, υπηρεσίες και περιουσιακά στοιχεία που αυξάνουν τις αποδόσεις και τα εισοδήματά τους· λαμβάνοντας υπόψη ότι οι γυναίκες αναλαμβάνουν το 75 % της μη αμειβόμενης φροντίδας και οικιακής εργασίας, και ότι οι γυναίκες στις αγροτικές κοινότητες και στις χώρες χαμηλού εισοδήματος αφιερώνουν έως και 14 ώρες την ημέρα σε εργασία φροντίδας·

ΜΑ. λαμβάνοντας υπόψη ότι η ανισότητα των φύλων επηρεάζει την κατανομή της εργασίας και οδηγεί σε δυσανάλογο και μη αμειβόμενο φόρτο εργασιών φροντίδας για τις γυναίκες και τα κορίτσια·

ΜΒ. λαμβάνοντας υπόψη ότι είναι αναγκαίο να διασφαλιστεί η προστασία των δικαιωμάτων των γυναικών και των κοριτσιών σε όλα τα επίπεδα και να τους παρασχεθεί χώρος στις διαδικασίες λήψης αποφάσεων· λαμβάνοντας υπόψη ότι οι γυναίκες και τα κορίτσια πλήττονται περισσότερο από την κλιματική αλλαγή και τις καταστροφές, γεγονός που οδηγεί σε αυξημένη ευαλωτότητα λόγω σύνθετων κινδύνων·

ΜΓ. λαμβάνοντας υπόψη ότι οι ανισότητες μεταξύ των φύλων έχουν άμεσο αντίκτυπο στη διατροφή, διαμορφώνοντας τη δυναμική των τροφίμων στο νοικοκυριό και την κοινότητα με τρόπους που επηρεάζουν την παραγωγή, την πρόσβαση, την οικονομική προσιτότητα και την παροχή τροφίμων, φροντίδας και υπηρεσιών υγείας και αποχέτευσης των γυναικών και των κοριτσιών· και μπορεί να τις θέσει σε κίνδυνο αυξημένης έμφυλης βίας και ενδοσυντροφικής βίας·

ΜΔ. λαμβάνοντας υπόψη ότι η γεφύρωση του χάσματος των φύλων μεταξύ γυναικών και ανδρών γεωργών θα μπορούσε να αυξήσει τη γεωργική παραγωγή κατά 2,5 έως 4 % στις φτωχότερες περιοχές και να μειώσει την πείνα παγκοσμίως κατά 17 %·

ΜΕ. λαμβάνοντας υπόψη ότι οι γυναίκες αποτελούν το 43 % του γεωργικού εργατικού δυναμικού στις χώρες εταίρους, με το ποσοστό αυτό να αυξάνεται σε 50 % ή περισσότερο σε ορισμένες χώρες της Ασίας και της υποσαχάριας Αφρικής, ενώ οι γυναίκες αντιπροσωπεύουν μόνο λιγότερο από το 20 % των κατόχων γεωργικής γης·

ΜΣΤ. λαμβάνοντας υπόψη ότι υπάρχουν 608 εκατομμύρια οικογενειακές γεωργικές εκμεταλλεύσεις ανά τον κόσμο, οι οποίες καταλαμβάνουν μεταξύ 70 και 80 % της παγκόσμιας γεωργικής γης, αντιπροσωπεύουν πάνω από το 90 % του συνόλου των γεωργικών εκμεταλλεύσεων παγκοσμίως και παράγουν περίπου το 80 % των τροφίμων παγκοσμίως σε αξία·

ΜΖ. λαμβάνοντας υπόψη ότι το ένα τρίτο των τροφίμων που παράγονται παγκοσμίως είτε χάνεται είτε σπαταλάται· λαμβάνοντας υπόψη ότι οι αυξημένες προσπάθειες για τη μείωση της απώλειας και της σπατάλης τροφίμων μέσω της εφαρμογής της κυκλικής οικονομίας στα συστήματα γεωργικής παραγωγής για την αύξηση της βιωσιμότητας και της αποδοτικής χρήσης των πόρων της γεωργικής παραγωγής είναι καίριας σημασίας για την αντιμετώπιση της επισιτιστικής ανασφάλειας, του υποσιτισμού και της προστασίας της βιοποικιλότητας παγκοσμίως·

ΜΗ. λαμβάνοντας υπόψη ότι η αντιμετώπιση του ζητήματος της επισιτιστικής και διατροφικής ασφάλειας απαιτεί όχι μόνο περισσότερη χρηματοδότηση αλλά και αποφασιστική πολιτική εστίαση και προσπάθειες·

ΜΘ. λαμβάνοντας υπόψη ότι ορισμένες τρίτες χώρες έχουν δημιουργήσει μια σειρά καινοτόμων έργων, όπως η αφρικανική πρωτοβουλία «Great Green Wall», η οποία προωθεί αγροοικολογικά έργα·

Ν. λαμβάνοντας υπόψη ότι η Επιτροπή Παγκόσμιας Επισιτιστικής Ασφάλειας είναι η πιο συμμετοχική διεθνής και διακυβερνητική πλατφόρμα για τη συνεργασία όλων των ενδιαφερόμενων μερών για την επίτευξη του κοινού στόχου της διασφάλισης της επισιτιστικής ασφάλειας και της διατροφής για όλους·

ΝΑ. λαμβάνοντας υπόψη ότι, στις 20 Δεκεμβρίου 2017, η Γενική Συνέλευση των Ηνωμένων Εθνών ενέκρινε έργο μέσω του οποίου ανακήρυξε την περίοδο 2019-2028 ως Δεκαετία Οικογενειακής Γεωργίας των Ηνωμένων Εθνών·

ΝΒ. λαμβάνοντας υπόψη ότι τα δικαιώματα των γεωργών κατοχυρώθηκαν στη Διεθνή Συνθήκη σχετικά με τους φυτογενετικούς πόρους για τη διατροφή και τη γεωργία του FAO το 2004, αλλά οι κανόνες διανοητικής ιδιοκτησίας συχνά έχουν έρθει σε αντίθεση με αυτούς, θέτοντας σε κίνδυνο τα τοπικά, παραδοσιακά και αυτόχθονα συστήματα σπόρων·

ΝΓ. λαμβάνοντας υπόψη ότι είναι απαραίτητος ο ενεργός ρόλος της ΕΕ στην αντιμετώπιση της επισιτιστικής ανασφάλειας, δεδομένου ότι παρέχει σχεδόν το ήμισυ της παγκόσμιας επίσημης αναπτυξιακής βοήθειας (ΕΑΒ)·

Η επισιτιστική ασφάλεια και η διατροφή στο επίκεντρο της ανάκαμψης μετά την πανδημία της COVID-19

1. εκφράζει την ανησυχία του για το γεγονός ότι δεν βρισκόμαστε σε καλό δρόμο και ότι είναι εξαιρετικά απίθανη η επίτευξη των στόχων σχετικά με τη διατροφή έως το 2025 ή για την εξάλειψη της πείνας έως το 2030, που αποτελεί τη φιλοδοξία «μηδενική πείνα» του ΣΒΑ2· υπενθυμίζει ότι η πείνα και η επισιτιστική ανασφάλεια αυξάνονται και πάλι σε ολόκληρο τον κόσμο· σημειώνει με ανησυχία ότι περίπου 660 εκατομμύρια άνθρωποι ενδέχεται να συνεχίσουν να αντιμετωπίζουν πείνα έως το 2030, μεταξύ άλλων λόγω των συνεπειών της πανδημίας της COVID-19· υπενθυμίζει ότι απαιτούνται τολμηρές δράσεις, ιδίως όσον αφορά τις ανισότητες σχετικά με την πρόσβαση σε τρόφιμα, προκειμένου να επιταχυνθεί η πρόοδος προς την επίτευξη του στόχου της μηδενικής πείνας· υπενθυμίζει ότι ο τερματισμός του υποσιτισμού σε όλες τις μορφές, και ο ΣΒΑ 2, θα πρέπει να θεωρούνται προτεραιότητες σε όλες τις πολιτικές, με ιδιαίτερη έμφαση στα άτομα που βρίσκονται στην πλέον ευάλωτη κατάσταση·

2. υπογραμμίζει ότι τα συστήματα τροφίμων διαδραματίζουν καίριο ρόλο στην εξάλειψη της φτώχειας και στην επίτευξη του ΣΒΑ 1, ενώ παράλληλα αντιμετωπίζουν τον υποσιτισμό και τη συνύπαρξη υπερσιτισμού και υποσιτισμού, που θα είναι ζωτικής σημασίας για την επίτευξη των στόχων για την υγεία στον ΣΒΑ 3· υπογραμμίζει ότι θα είναι αδύνατη η βιώσιμη διαχείριση των υδάτινων πόρων για την επίτευξη του ΣΒΑ 6 αν η γεωργία δεν διαδραματίσει κεντρικό ρόλο και ότι η βιώσιμη διαχείριση της αλιείας είναι θεμελιώδους σημασίας για τη διατήρηση και τη βιώσιμη χρήση των ωκεανών και των θαλασσών και για την επίτευξη του ΣΒΑ 14· υπενθυμίζει, συνεπώς, ότι τα συστήματα τροφίμων γενικότερα πρέπει επίσης να αντικατοπτρίζουν τις δεσμεύσεις μας για τη βιώσιμη κατανάλωση και παραγωγή στο πλαίσιο του ΣΒΑ 12, την προσαρμογή στην κλιματική αλλαγή και τον μετριασμό της στο πλαίσιο του ΣΒΑ 13, καθώς και την προστασία, την αποκατάσταση και τη βιώσιμη διαχείριση των χερσαίων οικοσυστημάτων στον ΣΒΑ 15·

3. υπενθυμίζει τον κρίσιμο ρόλο της αλιείας μικρής κλίμακας στην επισιτιστική ασφάλεια και τη διατροφή· τονίζει ότι οι συμφωνίες σύμπραξης στον τομέα της βιώσιμης αλιείας πρέπει να συνάδουν με τις βέλτιστες διαθέσιμες επιστημονικές γνωμοδοτήσεις και δεν πρέπει ούτε να υπονομεύουν την τοπική επισιτιστική ασφάλεια ούτε να απειλούν την αλιεία μικρής κλίμακας σε τρίτες χώρες, θέτοντας τις εν λόγω συμφωνίες σε άμεσο ανταγωνισμό με τα σκάφη της ΕΕ· ζητεί οι συμφωνίες να ευθυγραμμιστούν με την Ατζέντα του 2030 για τη βιώσιμη ανάπτυξη και με τις περιβαλλοντικές υποχρεώσεις της ΕΕ και τους στόχους της κοινής αλιευτικής πολιτικής μέσω της αύξησης των διατάξεων για την τομεακή στήριξη και τη βιωσιμότητα όσον αφορά τα πλεονάσματα, τις απορρίψεις και την προληπτική προσέγγιση·

4. υπογραμμίζει ότι η πανδημία της COVID-19 με την επακόλουθη οικονομική κρίση και το κλείσιμο των συνόρων και την τρέχουσα σύγκρουση στην Ουκρανία αποκάλυψε τις ευπάθειες του παγκόσμιου συστήματος τροφίμων· τονίζει και υπενθυμίζει στην Ευρωπαϊκή Επιτροπή και στα κράτη μέλη τη σημασία της δημιουργίας ισχυρότερων δεσμών μεταξύ των βραχυπρόθεσμων, μεσοπρόθεσμων και μακροπρόθεσμων πολιτικών για τη διασφάλιση της συμμετοχικότητας των σχεδίων ανάκαμψης από τη νόσο COVID-19, δίνοντας παράλληλα ιδιαίτερη προσοχή στις πλέον ευάλωτες ομάδες, όπως τα παιδιά, οι νέοι, οι γυναίκες, οι ηλικιωμένοι και οι αυτόχθονες πληθυσμοί·

5. ζητεί από την ΕΕ να διασφαλίσει το δικαίωμα των αναπτυσσόμενων χωρών στην τροφή και την αυτάρκεια, ως μέσο επίτευξης διατροφικής ασφάλειας, μείωσης της φτώχειας και βιώσιμων και δίκαιων παγκόσμιων αλυσίδων εφοδιασμού χωρίς αποκλεισμούς και πιο βιώσιμων συστημάτων τροφίμων· καθώς και στήριξη των τοπικών και περιφερειακών αγορών, αποδίδοντας ιδιαίτερη προσοχή στις γυναίκες και την οικογενειακή γεωργία, με στόχο την εξασφάλιση της προσφοράς οικονομικά προσιτών και προσβάσιμων τροφίμων και ισχυρότερων δικτύων κοινωνικής ασφάλειας, ώστε να διασφαλιστεί ότι οι πλέον ευάλωτες εξακολουθούν να έχουν πρόσβαση σε τρόφιμα ακόμη και σε καταστάσεις έκτακτης ανάγκης ή κρίσης·

6. υπενθυμίζει ότι η Ουκρανία και η Ρωσία αποτελούν σημαντικούς παράγοντες στην παγκόσμια αγορά εξαγωγών τροφίμων· κατά συνέπεια, για ορισμένες χώρες με υψηλά επίπεδα πείνας, η Ουκρανία και η Ρωσία έχουν τεράστιο αντίκτυπο, καθώς εισάγουν σημαντικό μερίδιο του σίτου τους από την Ουκρανία ή τη Ρωσία·

7. υπογραμμίζει ότι οι κυβερνήσεις θα πρέπει, στο πλαίσιο αυτό, να αποφεύγουν τις απαγορεύσεις εξαγωγών και να προσδιορίζουν μέτρα για τη στήριξη της αναδιάρθρωσης των γεωργικών αγορών και της ρύθμισής τους, αυξάνοντας τη διαφάνειά τους και θεσπίζοντας νέους κανόνες για την πρόληψη της υπερβολικής χρηματοπιστωτικής κερδοσκοπίας που τροφοδοτεί την αστάθεια των τιμών των τροφίμων, η οποία, ιδίως σε ένα πλαίσιο πολέμου, μπορεί να διογκώσει τεχνητά τις τιμές χονδρικής και να οδηγήσει σε αστάθεια της αγοράς και να επηρεάσει ιδιαίτερα τις αναπτυσσόμενες χώρες και τους πλέον ευάλωτους πληθυσμούς·

8. εκφράζει τη βαθιά του λύπη για την οικονομική κερδοσκοπία σε γεωργικά προϊόντα και τρόφιμα και καλεί την Επιτροπή να υποβάλει επειγόντως προτάσεις για τον τερματισμό αυτής της κερδοσκοπίας, ιδίως στο πλαίσιο του πολέμου, προκειμένου να διασφαλιστεί η σταθερότητα της αγοράς και της γεωργικής παραγωγής· υπενθυμίζει, στο πλαίσιο αυτό, ότι η διαρθρωτική αστάθεια των διεθνών γεωργικών αγορών συνιστά απειλή για την παγκόσμια επισιτιστική ασφάλεια και την πολιτική σταθερότητα σε πολλές αναπτυσσόμενες χώρες· καλεί την Επιτροπή και τα κράτη μέλη να στηρίξουν τους διεθνείς κανόνες που αποσκοπούν στον τερματισμό της οικονομικής κερδοσκοπίας όσον αφορά τα γεωργικά προϊόντα και τα τρόφιμα και των κερδοσκοπικών πρακτικών·

9. υπενθυμίζει ότι το δικαίωμα στην τροφή αποτελεί ανθρώπινο δικαίωμα· ζητεί ολοκληρωμένες και ισχυρές δράσεις της ΕΕ που θα συνοδεύουν την πλήρη και σταδιακή υλοποίηση αυτού του δικαιώματος ως μέσου για την επίτευξη επισιτιστικής ασφάλειας για όλους· εκφράζει την έντονη ανησυχία του για την απότομη αύξηση της επισιτιστικής ανασφάλειας τα τελευταία χρόνια·

10. επισημαίνει ότι η ενεργειακή κρίση και τα δυσμενή καιρικά φαινόμενα πριν από τον πόλεμο στην Ουκρανία έχουν οδηγήσει σε αύξηση των τιμών των βασικών γεωργικών προϊόντων στην παγκόσμια αγορά και ζητεί, στο πλαίσιο αυτό, αυξημένη και αποτελεσματικότερη επισιτιστική βοήθεια σε μια προσπάθεια να συνδεθεί καλύτερα η επείγουσα βοήθεια με πιο μακροπρόθεσμες λύσεις· ειδικότερα, καλεί την Ευρωπαϊκή Επιτροπή και τα κράτη μέλη της ΕΕ να αυξήσουν τις συνεισφορές τους στο Παγκόσμιο Επισιτιστικό Πρόγραμμα και για δράσεις που αποσκοπούν στον μετασχηματισμό των επισιτιστικών συστημάτων μας μέσω της στήριξης της ποικιλομορφίας και της ποιότητας της γεωργικής παραγωγής και μεταποίησης στις χώρες εταίρους, καθώς και μέτρων για την αντιμετώπιση της διαρθρωτικής φτώχειας και των συνεχιζόμενων ανισοτήτων ως βαθύτερων αιτίων της επισιτιστικής ανασφάλειας·

11. σημειώνει με ανησυχία ότι η ρωσική εισβολή στην Ουκρανία θα έχει τεράστιες επιπτώσεις υπό την ευρύτερη έννοια που θα επιδεινώσουν περαιτέρω την υφιστάμενη επισιτιστική ανασφάλεια και τις επιπτώσεις της πανδημίας της COVID-19· σημειώνει με ακόμη μεγαλύτερη ανησυχία ότι η Ουκρανία είναι σημαντικός παραγωγός βασικών τροφίμων, όπως το σιτάρι, ο αραβόσιτος και τα φυτικά έλαια· καλεί την Επιτροπή να αναπτύξει μακρόπνοα μέτρα για την επισιτιστική ασφάλεια και να τα εφαρμόσει βραχυπρόθεσμα, μεσοπρόθεσμα και μακροπρόθεσμα· υπενθυμίζει ότι η ΕΕ πρέπει να διασφαλίσει ότι το δικαίωμα όλων στην τροφή δεν αποτελεί εμπόρευμα της αγοράς· υπενθυμίζει ότι οι λιμοί είναι μία από τις πιθανές συνέπειες που πρέπει να εξεταστούν σοβαρά ως αποτέλεσμα του πολέμου, εάν οι παγκόσμιοι ηγέτες δεν λάβουν αντίμετρα·

12. υπογραμμίζει ότι ο πόλεμος στην Ουκρανία δείχνει πόσο εξαρτώνται οι χώρες χαμηλού εισοδήματος από την παγκόσμια αγορά για τον βασικό επισιτιστικό εφοδιασμό τους, βασίζοντας την επισιτιστική τους ασφάλεια σε ελάχιστες χώρες εξαγωγής σιτηρών, γεγονός που καθιστά τις χώρες αυτές πιο ευάλωτες στις διαταραχές της αγοράς και στις αυξήσεις των τιμών· υπενθυμίζει ότι για να σιτίσουν τους ανθρώπους τους, 14 χώρες χαμηλού ή χαμηλότερου μέσου εισοδήματος εισάγουν πάνω από το 50 % του σιταριού τους από τη Ρωσία και την Ουκρανία, ορισμένες από τις οποίες αντιμετωπίζουν ήδη συνθήκες που προσομοιάζουν με λιμό·

13. υπογραμμίζει ότι, προκειμένου να απορροφήσουν τους κλυδωνισμούς που προκαλούνται από τις συγκρούσεις και να παραμείνουν ανθεκτικές, οι χώρες που εξαρτώνται από τις εισαγωγές τροφίμων από την Ουκρανία και τη Ρωσική Ομοσπονδία θα πρέπει να διαφοροποιήσουν τις πηγές εφοδιασμού τους σε τρόφιμα, βασιζόμενες σε άλλες χώρες εξαγωγής, στα υφιστάμενα αποθέματα τροφίμων ή ενισχύοντας την ποικιλομορφία των εγχώριων βάσεων παραγωγής τους·

14. καλεί την ΕΕ και τα κράτη μέλη της να καλύψουν αμέσως το χρηματοδοτικό κενό στις ανθρωπιστικές εκκλήσεις του ΟΗΕ για το 2022 για την Ανατολική Αφρική και τη Μέση Ανατολή, δεδομένου ότι η στήριξη για τις δύο αυτές περιοχές υποχρηματοδοτείται επί του παρόντος κατά 99 %· υπενθυμίζει ότι το ΠΕΠ έχει ήδη αναγκαστεί να μειώσει τις μερίδες για τους πρόσφυγες και άλλους ευάλωτους πληθυσμούς σε ολόκληρη την Ανατολική Αφρική και τη Μέση Ανατολή λόγω έλλειψης χρηματοδότησης, αύξησης των τιμών και μειωμένης προσφοράς βασικών προϊόντων στις αγορές, μεταξύ άλλων λόγω του πολέμου στην Ουκρανία·

15. τονίζει ότι ο φιλόδοξα χρηματοδοτούμενος επισιτιστικός και διατροφικός προγραμματισμός θα πρέπει να βρίσκεται στο επίκεντρο των σχεδίων ανάκαμψης μετά την πανδημία·

16. ζητεί από την ΕΕ να δώσει προτεραιότητα στα τρόφιμα και τη βιώσιμη γεωργία στο πλαίσιο του διεθνούς αναπτυξιακού προγραμματισμού της και να διασφαλίσει την πρόσβαση των τοπικών κοινοτήτων και οργανώσεων στη χρηματοδότηση· καλεί την ΕΕ να επενδύσει σε μέτρα και παρεμβάσεις σε εταιρικές σχέσεις με αναπτυσσόμενες χώρες που παρέχουν πρόσβαση σε ποικίλα, οικονομικά προσιτά, ασφαλή, βιώσιμα και επαρκώς θρεπτικά τρόφιμα, διότι η επένδυση στα τρόφιμα και τη διατροφή αποτελεί βασικό στοιχείο για την οικοδόμηση του ανθρώπινου κεφαλαίου, καθώς και για την ανταγωνιστικότητα και την επίτευξη των ΣΒΑ·

17. τονίζει την ανάγκη οι πολιτικές να έχουν ως γνώμονα την εκάστοτε χώρα, να βασίζονται στις ανάγκες και να είναι κατάλληλες για το εκάστοτε πλαίσιο, καθώς τα συστήματα τροφίμων ποικίλουν σε μεγάλο βαθμό· υπενθυμίζει ότι θα πρέπει να δοθεί προτεραιότητα στην τοπική παραγωγή τροφίμων μέσω της χρηματοδότησης των μικροκαλλιεργητών, της προστασίας των ανθρωπίνων δικαιωμάτων, της ενίσχυσης των συστημάτων οικογενειακής γεωργίας, των συνεταιρισμών και των περιφερειακών αλυσίδων εφοδιασμού·

18. επισημαίνει ότι οι μικροκαλλιεργητές είναι οι κύριοι παραγωγοί τροφίμων στις αναπτυσσόμενες χώρες, διαδραματίζοντας καίριο ρόλο στην επισιτιστική ασφάλεια και τη διατροφή των χωρών αυτών· καλεί την ΕΕ να στηρίξει και να ενισχύσει συγκεκριμένα τη γεωργία μικρής κλίμακας, την οικογενειακή γεωργία και τους συνεταιρισμούς στην αναπτυξιακή της βοήθεια, εστιάζοντας παράλληλα στην αξιοπρεπή εργασία· τονίζει ότι η ενίσχυση της γεωργικής παραγωγής μικρών εκμεταλλεύσεων μεταφράζεται σε αύξηση των τροφίμων στην παγκόσμια αγορά, με αποτέλεσμα μείωση των τιμών των τροφίμων και βελτίωση της διατροφής·

19. υπενθυμίζει ότι οι τοπικές γεωργικές παραδόσεις που συμπληρώνονται από σύγχρονη τεχνολογία μπορούν να ενισχύσουν την παραγωγή υγιεινών και θρεπτικών τροφίμων· θεωρεί ότι οι αναπτυσσόμενες χώρες θα πρέπει να είναι σε θέση να προστατεύουν τις δημόσιες γεωργικές πολιτικές τους·

20. τονίζει ότι η τοπική παραγωγή τροφίμων και η τοπική κατανάλωση που στηρίζουν τη γεωργία μικρής κλίμακας και εγγυώνται δίκαιες τιμές για τους παραγωγούς και τους καταναλωτές, μειώνουν την εξάρτηση των χωρών από τις εισαγωγές και την ευπάθειά τους στις διεθνείς διακυμάνσεις των τιμών·

21. επισημαίνει ότι οι στρατηγικές επενδύσεις σε βιώσιμες γεωργικές πρακτικές μπορούν να διαδραματίσουν καίριο ρόλο στη διασφάλιση πιο ανθεκτικών και βιώσιμων συστημάτων γεωργικών προϊόντων διατροφής· επιμένει ότι οι επενδύσεις της ΕΕ πρέπει να συνάδουν με την Ατζέντα 2030, τη Συμφωνία του Παρισιού για το κλίμα και τη Σύμβαση για τη βιολογική ποικιλότητα· επικροτεί και ενθαρρύνει τις επενδύσεις της ΕΕ σε συνεργασία με αναπτυσσόμενες χώρες στους τομείς της αγροοικολογίας, της γεωργοδασοκομίας και της διαφοροποίησης των καλλιεργειών και επαναλαμβάνει ότι οι επενδύσεις που υποστηρίζονται από την ΕΕ στη γεωργία, τη δασοκομία ή την αλιεία ή σε επιχειρήσεις που επηρεάζουν το έδαφος, τους λειμώνες, τα δάση, τα ύδατα ή τη θάλασσα, πρέπει να συνάδουν, μεταξύ άλλων, με τις προαιρετικές κατευθυντήριες γραμμές των FAO/CFS σχετικά με την υπεύθυνη διαχείριση της γης, της αλιείας και των δασών στο πλαίσιο της εθνικής επισιτιστικής ασφάλειας (VGGT) και με τις αρχές του FAO/CFS για υπεύθυνες επενδύσεις στα συστήματα γεωργίας και τροφίμων· υποστηρίζει την ευρωπαϊκή χρηματοδότηση για παραγωγούς και αγροδιατροφικές επιχειρήσεις, ώστε να μπορέσουν να κάνουν τις απαραίτητες επενδύσεις για την εναρμόνισή τους με τις απαιτήσεις της ανάλυσης κινδύνων και κρίσιμα σημεία ελέγχου, εφαρμόζοντας μέτρα που εξαλείφουν πιθανούς κινδύνους επισιτιστικής ασφάλειας·

22. τονίζει ότι οι βραχείες αλυσίδες εφοδιασμού διαθέτουν μεγάλες δυνατότητες για την αντιμετώπιση των υφιστάμενων αδυναμιών του συστήματος τροφίμων και υπενθυμίζει ότι η φιλική προς το κλίμα γεωργία περιλαμβάνει, μεταξύ άλλων, τη μείωση της εξάρτησης από την ενέργεια από ορυκτά καύσιμα, συμπεριλαμβανομένης της χρήσης χημικών φυτοφαρμάκων και λιπασμάτων·

23. χαιρετίζει όλες τις πρωτοβουλίες για την εφαρμογή ή την ενίσχυση των γεωργικών πολιτικών σε εθνικό ή περιφερειακό επίπεδο, οι οποίες αποσκοπούν στη διασφάλιση μεγαλύτερης επισιτιστικής αυτάρκειας και ενθαρρύνει τη μετάβαση των αναπτυσσόμενων χωρών προς μεγαλύτερη αυτάρκεια, δίνοντας στους γεωργούς ευθύνη, κυριότητα και ανεξαρτησία όσον αφορά τη δημιουργία βιώσιμων αγροδιατροφικών συστημάτων και πιο αυτοδύναμων συστημάτων παραγωγής· ζητεί να δοθεί έμφαση στις προσπάθειες στον τομέα της γεωργίας για τη διασφάλιση του δικαιώματος των αναπτυσσόμενων χωρών στην επισιτιστική ασφάλεια, συμπληρωματικά προς το δικαίωμα της επισιτιστικής κυριαρχίας ( 20 ) , καθώς και για την ενίσχυση της ικανότητάς τους να ανταποκρίνονται στις διατροφικές ανάγκες των πληθυσμών τους·

24. τονίζει ότι είναι σημαντική η προστασία και η προώθηση του δικαιώματος των τοπικών κοινοτήτων στην πρόσβαση και τον έλεγχο φυσικών πόρων όπως η γη και το νερό· εκφράζει τη λύπη του για το γεγονός ότι η αρπαγή γαιών αποτελεί συχνό φαινόμενο σε πολλές αναπτυσσόμενες χώρες· επισημαίνει ότι πρόκειται για μια βάναυση πρακτική που υπονομεύει την επισιτιστική ασφάλεια και επισιτιστική κυριαρχία και θέτει σε κίνδυνο τις αγροτικές κοινότητες·

25. διαπιστώνει ότι, για παράδειγμα, τα δικαιώματα βοσκής και η συλλογική βοσκή αποτελούν παραδοσιακά δικαιώματα χρήσης γης, τα οποία απορρέουν από το εθιμικό δίκαιο και όχι από τιτλοποιημένα δικαιώματα ιδιοκτησίας· τονίζει ωστόσο, τη θεμελιώδη σημασία της προστασίας των εν λόγω βάσει εθιμικού δικαίου δικαιωμάτων για τους αγροτικούς πληθυσμούς·

26. ζητεί να αντιμετωπιστούν οι κοινωνικές εντάσεις μεταξύ των εγκατεστημένων γεωργικών πληθυσμών και νομαδικών ποιμενικών κοινοτήτων, ιδίως σε περιοχές με αλληλεπικαλυπτόμενες εθνοθρησκευτικές συγκρούσεις·

27. εκφράζει τη βαθιά του ανησυχία για την υψηλή εξάρτηση των αναπτυσσόμενων χωρών από τις εισαγωγές τροφίμων, ιδίως από την Ευρωπαϊκή Ένωση, ειδικότερα όταν οι εν λόγω εισαγωγές απαρτίζονται από επιδοτούμενα προϊόντα των οποίων η χαμηλή τιμή συνιστά επιβλαβή ανταγωνισμό για τη τοπική γεωργία μικρής κλίμακας·

28. τονίζει την ανάγκη προστασίας των δικαιωμάτων των γεωργών να διατηρούν γενετικούς πόρους για σκοπούς επισιτιστικής ασφάλειας και προσαρμογής στην κλιματική αλλαγή· καλεί την Επιτροπή, στο πλαίσιο των πολιτικών της για την αναπτυξιακή βοήθεια και το εμπόριο και τις επενδύσεις, να στηρίξει τα γεωργικά συστήματα που συνάδουν με τις διατάξεις της Διεθνούς Συνθήκης σχετικά με τους φυτογενετικούς πόρους για τη διατροφή και τη γεωργία (ITPGRFA), η οποία διασφαλίζει τα δικαιώματα των αγροτών να διατηρούν, να ελέγχουν, να προστατεύουν και να αναπτύσσουν τους δικούς τους σπόρους και τις παραδοσιακές γνώσεις τους·

29. υπογραμμίζει την ανάγκη για συνεπή συνεργασία με τις χώρες, τους διεθνείς και περιφερειακούς οργανισμούς, τον ιδιωτικό τομέα, τους γεωργούς και τους μικροκαλλιεργητές, καθώς και με την τοπική κοινωνία των πολιτών και τις τοπικές κοινότητες για τη στήριξη του σχεδιασμού, της εφαρμογής και της παρακολούθησης ειδικών ανά πλαίσιο, εφικτών και ισχυρών εθνικών στόχων για τη διατροφή· αναγνωρίζει τον καίριο ρόλο της κοινωνίας των πολιτών, ιδίως όσον αφορά την προσέγγιση των μικροκαλλιεργητών μέσω της σύνδεσής τους με την κατάρτιση, τους πόρους, τις αγορές και τις αλυσίδες αξίας·

30. είναι της γνώμης ότι η απόδοση προτεραιότητας στις διατροφικές ανάγκες των μητερών και των βρεφών είναι ζωτικής σημασίας για τη διασφάλιση σταθερής και ανθεκτικής επισιτιστικής ασφάλειας και καλεί την Επιτροπή και τα κράτη μέλη να στηρίξουν τις εθνικές αρχές στις αναπτυσσόμενες χώρες για την ενσωμάτωση των υπηρεσιών διατροφής στα συστήματα υγείας, προκειμένου να αντιμετωπιστεί ο υποσιτισμός σε όλες τις μορφές του και να διασφαλιστεί η συνέχεια των υπηρεσιών διατροφής, ιδίως όσον αφορά την έγκαιρη ανίχνευση και τη διαχείριση σε επίπεδο κοινότητας του οξέος υποσιτισμού και της διατροφής των βρεφών και των μικρών παιδιών, καθώς και των σχετικών προγραμμάτων μητρικής διατροφής· χαιρετίζει, στο πλαίσιο αυτό, τα επιτεύγματα και το έργο του κινήματος SUN·

31. καλεί την ΕΕ να προστατεύσει την πρόσβαση και τον έλεγχο της γης και άλλων πόρων των παραγωγών μικρής κλίμακας, συμπεριλαμβανομένων των σπόρων των γεωργών, της πρόσβασης σε νερό, καθώς και της πρόσβασης σε υποδομές για τη σύνδεση των αγροτικών κοινοτήτων με τις εδαφικές αγορές, συμπεριλαμβανομένων των αστικών περιοχών·

32. καλεί την ΕΕ να διασφαλίσει την κατάλληλη χρηματοδότηση και συνδημιουργία γνώσεων και τεχνικών καινοτομιών μέσω της έρευνας που διεξάγεται από τους γεωργούς, συμπεριλαμβανομένης της στήριξης των οργανώσεων παραγωγών μικρής κλίμακας και των ενώσεων γυναικών και των συλλογικών δραστηριοτήτων μεταποίησης και εμπορίας τους·

33. καλεί την Επιτροπή να δημιουργήσει στενούς δεσμούς με τις χώρες εταίρους με σκοπό την ανταλλαγή γνώσεων σχετικά με τη γεωργία· επισημαίνει την εμπειρογνωσία του ευρωπαϊκού γεωργικού τομέα και τονίζει την ανάγκη να δοθεί προτεραιότητα στις συμπράξεις στον τομέα της έρευνας και της καινοτομίας στη γεωργία, μεταξύ άλλων μέσω του προγράμματος «Ορίζων Ευρώπη», προκειμένου να αυξηθούν οι αποδόσεις και η γεωργική παραγωγή, και να προωθηθούν υπεύθυνες και ηθικές καινοτομίες για την προώθηση βιώσιμων γεωργικών πρακτικών με σκοπό την αύξηση των αποδόσεων και της γεωργικής παραγωγής· ζητεί, στο πλαίσιο αυτό, μεγαλύτερη εξάρτηση από τη συμβολή της παραδοσιακής τοπικής γνώσης στη δίκαιη μετάβαση, ιδίως όσον αφορά τις γεωργικές πρακτικές, την αλιεία και την προστασία των δασών, ενισχύοντας έτσι τον τοπικό λαό και τις τοπικές κοινότητες·

34. σημειώνει τα θετικά αποτελέσματα της δημοσιονομικής στήριξης που κατέδειξε η 6 η έκθεση προόδου σχετικά με το σχέδιο δράσης για τη διατροφή ως μηχανισμού για βιώσιμες, αποτελεσματικές και σχετικές με τη χώρα επενδύσεις στη διατροφή·

35. καλεί την ΕΕ να ενσωματώσει τους παγκόσμιους και εθνικούς στόχους για τη διατροφή στα σχετικά αναπτυξιακά προγράμματα και τις στρατηγικές ανά χώρα· καλεί την ΕΕ και τα κράτη μέλη της να κινητοποιήσουν μακροπρόθεσμες οικονομικές επενδύσεις στην επισιτιστική και διατροφική ασφάλεια και στη βιώσιμη γεωργία, αλιεία και υδατοκαλλιέργεια και να ενθαρρύνουν τις χώρες εταίρους να επενδύσουν περισσότερο στους τομείς αυτούς μέσω των εθνικών προϋπολογισμών τους·

36. ζητεί από την ΕΕ να δώσει προτεραιότητα στην επισιτιστική ασφάλεια, την προστασία της βιοποικιλότητας και τη βιώσιμη γεωργία στο πλαίσιο του διεθνούς αναπτυξιακού προγραμματισμού της με τις χώρες εταίρους, λαμβάνοντας υπόψη τις ειδικές τοπικές ανάγκες τους, διασφαλίζοντας παράλληλα την πρόσβαση σε χρηματοδότηση για τις τοπικές κοινότητες και τις οργανώσεις που τις υποστηρίζουν· καλεί την ΕΕ και τα κράτη μέλη της να αξιολογήσουν και να παρακολουθήσουν, με τη συμμετοχή της κοινωνίας των πολιτών, τις επενδύσεις της, προκειμένου να διασφαλίσουν ότι καταπολεμούν συγκεκριμένα τη φτώχεια και την επισιτιστική ανασφάλεια·

37. τονίζει τον ρόλο της ΕΕ ως καταλύτη για τον μετασχηματισμό των παγκόσμιων συστημάτων τροφίμων, ώστε να καταστούν πιο ανθεκτικά, βιώσιμα και δίκαια· υπογραμμίζει ότι η στρατηγική «Από το αγρόκτημα στο πιάτο» είναι ένα φιλόδοξο πλαίσιο πολιτικής της ΕΕ που προωθεί ένα πιο βιώσιμο και ανθεκτικό σύστημα γεωργικών προϊόντων διατροφής της ΕΕ και στηρίζει μια παγκόσμια και δίκαιη μετάβαση σε βιώσιμα συστήματα γεωργικών προϊόντων διατροφής που ωφελούν τους ανθρώπους, τη φύση και την οικονομική ανάπτυξη και διαφυλάσσουν τους φυσικούς πόρους σύμφωνα με τους στόχους της στρατηγικής για τη βιοποικιλότητα· υπενθυμίζει την πρόθεση της στρατηγικής «Από το αγρόκτημα στο πιάτο» να μειώσει την εξάρτηση των γεωργών από εξωτερικές εκροές·

38. ζητεί από την ΕΕ και τα κράτη μέλη της να παραμείνουν πλήρως προσηλωμένα στη διεθνή δέσμευσή τους για το κλίμα και τη βιοποικιλότητα, την Πράσινη Συμφωνία και τη στρατηγική «Από το αγρόκτημα στο πιάτο», και να εφαρμόσουν αναλόγως τις συστάσεις της IPCC για την προσαρμογή στην κλιματική αλλαγή, ιδίως σε ένα πλαίσιο όπου η πανδημία και ο πόλεμος στην Ουκρανία καταδεικνύουν την ευπάθεια της παγκόσμιας αγοράς τροφίμων στις διαταραχές·

39. ζητεί από την Επιτροπή να επιταχύνει τις προσπάθειες για στήριξη των χωρών εταίρων ώστε να μειωθεί ο αριθμός των καχεκτικών παιδιών ηλικίας κάτω των πέντε ετών κατά 7 εκατομμύρια έως το 2025, σύμφωνα με τη δέσμευση που διατυπώνεται στο σχέδιο δράσης της ΕΕ για τη διατροφή·

40. καλεί την Ευρωπαϊκή Ένωση να συνεχίσει να στηρίζει τις χώρες εταίρους στην αποκατάσταση της διαθεσιμότητας μιας ποικιλόμορφης και θρεπτικής τροφής για τα παιδιά σχολικής ηλικίας μέσω προγραμμάτων σχολικών γευμάτων, προωθώντας παράλληλα τα τρόφιμα που παράγονται τοπικά και με βιώσιμο τρόπο και δίνοντας ιδιαίτερη προσοχή στα πλέον ευάλωτα παιδιά· επισημαίνει, επιπλέον, τη χρησιμότητα των προγραμμάτων δημόσιων συμβάσεων για την προώθηση της δημόσιας στήριξης για αγορές από μικροκαλλιεργητές και τοπικούς παραγωγούς κατά την προμήθεια θρεπτικών τροφίμων για διανομή·

41. χαιρετίζει τη στήριξη της Ευρωπαϊκής Επιτροπής και αρκετών κρατών μελών προς τον συνασπισμό για τα σχολικά γεύματα στο πλαίσιο της συνέχειας που δόθηκε στη σύνοδο κορυφής για τα συστήματα τροφίμων· επισημαίνει ότι είναι σημαντικό να διασφαλιστεί ότι οι προσεγγίσεις που λαμβάνουν υπόψη τη διατροφή συνδέονται με διατροφικές και άλλες παρεμβάσεις στον τομέα της υγείας στις αναπτυσσόμενες χώρες·

42. υπενθυμίζει ότι έως και 811 εκατομμύρια άνθρωποι στον κόσμο πεθαίνουν και ότι περίπου 2 δισεκατομμύρια άνθρωποι υποσιτίζονται χρονίως, ιδίως στην υποσαχάρια Αφρική και την Ασία, χωρίς σημαντικές βιταμίνες και ανόργανα συστατικά· υπενθυμίζει ότι οι επιπτώσεις αυτές είναι ιδιαίτερα καταστροφικές για τα παιδιά κατά τις πρώτες 1 000 ημέρες της ζωής τους, διότι, εάν δεν διαθέτουν βασικά μικροθρεπτικά στοιχεία, όπως η βιταμίνη Α, ο σίδηρος ή ο ψευδάργυρος, οι επιπτώσεις αυτές διαρκούν μια ζωή, προκαλώντας μειωμένη ανάπτυξη και μειωμένη διανοητική ικανότητα που επηρεάζει όχι μόνο τα άτομα, αλλά και ολόκληρες οικονομίες· υπογραμμίζει ότι η πείνα και ο υποσιτισμός αποτελούν, ως εκ τούτου, ένα από τα μεγαλύτερα εμπόδια για την ανάπτυξη·

43. χαιρετίζει τη δέσμευση που ανέλαβε η ΕΕ στη σύνοδο κορυφής «Διατροφή για την ανάπτυξη» να επενδύσει 2,5 δισεκατομμύρια EUR στην καταπολέμηση του υποσιτισμού την περίοδο 2021-2024· ζητεί από την ΕΕ να αναλάβει ηγετικό ρόλο στην επίτευξη αυτού του στόχου·

44. σημειώνει ότι η πανδημία της COVID-19 κατέδειξε τις διασυνδέσεις μεταξύ της υγείας των ανθρώπων, των φυτών και των ζώων, της υγείας του περιβάλλοντος και της επισιτιστικής ασφάλειας· επισημαίνει ότι οι ασθένειες που πλήττουν τα ζώα και τα φυτά εξακολουθούν να διαταράσσουν την επισιτιστική ασφάλεια διακόπτοντας τον επισιτιστικό εφοδιασμό παγκοσμίως· καλεί την Ευρωπαϊκή Επιτροπή και τα κράτη μέλη να συνδυάσουν τις προσπάθειες με τη διεθνή κοινότητα γύρω από την αρχή «Μία υγεία» για τον επανασχεδιασμό των συστημάτων τροφίμων, τη βελτίωση της ανθεκτικότητάς τους και την επίτευξη καλύτερης υγείας και επισιτιστικής ασφάλειας για όλους·

45. υπενθυμίζει ότι, σύμφωνα με έρευνες, ο μετασχηματισμός των συστημάτων τροφίμων θα μπορούσε να αποδεσμεύσει τα 12 τρισεκατομμύρια δολάρια ΗΠΑ που δαπανώνται παγκοσμίως για το κρυφό κόστος των τροφίμων και ότι η ανακατεύθυνση ορισμένων από τα κονδύλια αυτά θα μπορούσε να αποτρέψει περαιτέρω ζημίες στο περιβάλλον και στην υγεία των ανθρώπων, και θα μπορούσε αντ’ αυτού να συμβάλει στη συγκέντρωση περισσότερων δεσμεύσεων για χρηματοδότηση της προσαρμογής, όπως ζήτησαν τα κράτη μέλη και οι ηγέτες κατά τη διάρκεια της COP 26 στη Γλασκόβη·

46. υπενθυμίζει ότι η κλιματική αλλαγή θα ασκεί ολοένα και μεγαλύτερη πίεση στην παραγωγή τροφίμων και την πρόσβαση σε αυτά, ιδίως σε ευάλωτες περιοχές, γεγονός που υπονομεύει την επισιτιστική ασφάλεια και τη διατροφή· επισημαίνει τα συμπεράσματα της έκθεσης της Διακυβερνητικής Επιτροπής για την Αλλαγή του Κλίματος (IPCC) του 2022, σύμφωνα με τα οποία η υπερθέρμανση του πλανήτη θα αποδυναμώσει σταδιακά την υγεία του εδάφους και τις υπηρεσίες οικοσυστήματος, όπως η πίεση αυξημένης επικονίασης από επιβλαβείς οργανισμούς και ασθένειες, και θα μειώσει τη βιομάζα των θαλάσσιων ζώων, γεγονός το οποίο υπονομεύει την παραγωγικότητα όσον αφορά τα τρόφιμα σε πολλές περιοχές στη γη και στους ωκεανούς· επικροτεί τις συστάσεις του για προσαρμογή στην κλιματική αλλαγή μέσω της προώθησης των αγροοικολογικών αρχών και πρακτικών, της γεωργοδασοκομίας, της προσαρμογής σε επίπεδο κοινότητας, της διαχείρισης με βάση το οικοσύστημα στον τομέα της αλιείας και της υδατοκαλλιέργειας, και άλλων προσεγγίσεων που βασίζονται σε φυσικές διαδικασίες για τη στήριξη της επισιτιστικής ασφάλειας, της διατροφής, της υγείας και της ευημερίας·

Ανάπτυξη ανθεκτικότητας σε μελλοντικούς κλυδωνισμούς

47. υπενθυμίζει ότι η οικοδόμηση ανθεκτικότητας πρέπει να αντιμετωπίσει την αυξανόμενη συχνότητα και ένταση όσον αφορά τις συγκρούσεις και τις φυσικές καταστροφές, ιδίως την ξηρασία, τους κυκλώνες και τις πλημμύρες, καθώς και τις υγειονομικές κρίσεις, την απώλεια βιοποικιλότητας, τις δομικές ανισότητες και τους οικονομικούς κλυδωνισμούς, που συχνά έχουν πολλαπλές επαυξητικές επιπτώσεις στους πλέον ευάλωτους· επισημαίνει ότι οι στρατηγικές επενδύσεις σε βιώσιμες γεωργικές πρακτικές μπορούν να διαδραματίσουν καίριο ρόλο στη διασφάλιση πιο ανθεκτικών και βιώσιμων συστημάτων γεωργικών προϊόντων διατροφής·

48. ζητεί από την ΕΕ να προωθήσει την προβλέψιμη, ειδική και στοχευμένη χρηματοδότηση για την ανάληψη προληπτικής και έγκαιρης δράσης με στόχο την πρόληψη της επισιτιστικής ανασφάλειας· να μειώσει τις επιπτώσεις της και να δώσει μεγαλύτερη προσοχή και χρηματοδότηση για την προσαρμογή και ανθεκτικότητα με πρωτοβουλία των τοπικών κοινοτήτων· καλεί την ΕΕ να ενισχύσει τα προγράμματα βιοπορισμού για τη στήριξη της επισιτιστικής ασφάλειας και τη διασφάλιση της ικανότητας των ανθρώπων να παράγουν και να διατηρούν τα μέσα διαβίωσής τους, να ενισχύουν την ευημερία τους, καθώς και την ευημερία των μελλοντικών γενεών· ζητεί από την ΕΕ να προστατεύσει την πρόσβαση και τον έλεγχο της γης και άλλων πόρων των παραγωγών μικρής κλίμακας, συμπεριλαμβανομένων των σπόρων των αγροτών, υποδομές για τη σύνδεση των αγροτικών κοινοτήτων με τις εδαφικές αγορές, συμπεριλαμβανομένων των αστικών περιοχών·

49. επισημαίνει ότι η επισιτιστική ασφάλεια έχει θετικό αντίκτυπο στην ανθεκτικότητα του γενικού πληθυσμού και βοηθά τους ανθρώπους να αντιμετωπίζουν καλύτερα τους κλυδωνισμούς, τα ακραία φαινόμενα και τις παρατεταμένες κρίσεις·

50. καλεί την Επιτροπή να επανεξετάσει τα υφιστάμενα σχέδια διαχείρισης κρίσεων, ιδίως όσον αφορά την παραγωγή τροφίμων·

51. τονίζει ότι οι στρατηγικές προσαρμογής στην κλιματική αλλαγή θα πρέπει να αποσκοπούν στη μείωση της απώλειας και της σπατάλης τροφίμων· υπενθυμίζει ότι οι ΛΑΧ και οι χώρες χαμηλού εισοδήματος παρουσιάζουν μεγάλες δυνατότητες μείωσης της σπατάλης τροφίμων μέσω μεγαλύτερων επενδύσεων σε υποδομές αποθήκευσης, συσκευασίας και μεταφοράς· τονίζει τη σημασία της εφαρμογής της κυκλικής οικονομίας στα συστήματα γεωργικής παραγωγής για την αύξηση της βιωσιμότητας και της αποδοτικότητάς τους ως προς τους πόρους και για τη μείωση των απωλειών και της σπατάλης τροφίμων στον μέγιστο δυνατό βαθμό· καλεί την Ευρωπαϊκή Επιτροπή και όλα τα κράτη μέλη να θεσπίσουν και να εφαρμόσουν προγράμματα πρόληψης της σπατάλης τροφίμων που να περιλαμβάνουν την προώθηση βραχειών αλυσίδων εφοδιασμού τροφίμων, τα οποία μειώνουν τον κίνδυνο δημιουργίας αποβλήτων τροφίμων· επισημαίνει τη σημασία της ανάπτυξης και της ενημέρωσης μιας παγκόσμιας βάσης δεδομένων, στην οποία θα έχουν πρόσβαση οι αρμόδιες αρχές και όπου θα τηρείται αρχείο των αποθεμάτων προμηθειών, ιδίως αποθεμάτων δημητριακών, προκειμένου να τεθούν τα θεμέλια ενός συστήματος που εγγυάται συνεχή επισιτιστική ασφάλεια σε κατάλληλο επίπεδο και ελαχιστοποιεί τη σπατάλη τροφίμων·

52. υπογραμμίζει ότι η επισιτιστική ασφάλεια εξαρτάται από την επίτευξη των κλιματικών στόχων, την καταπολέμηση της απώλειας βιοποικιλότητας και τη διασφάλιση υγιών χερσαίων, παράκτιων και θαλάσσιων οικοσυστημάτων· επισημαίνει, ως εκ τούτου, ότι είναι ζωτικής σημασίας να καταπολεμηθεί η ρύπανση από πλαστικά και η διάχυτη ρύπανση·

53. τονίζει ότι η παραγωγή βιοκαυσίμων έχει αντίκτυπο στην επισιτιστική ασφάλεια, δεδομένου ότι εκτρέπει γεωργικά προϊόντα όπως οι σπόροι, οι σπόροι σόγιας, το κραμβέλαιο, ο αραβόσιτος και το ζαχαροκάλαμο από την παραγωγή τροφίμων· πιστεύει ότι η εξασφάλιση πιο ευέλικτων και καλύτερα συντονισμένων πολιτικών για τα βιοκαύσιμα σε διεθνές επίπεδο είναι ζωτικής σημασίας για τη βελτιστοποίηση των χρήσεων των τροφίμων, αξιοποιώντας παράλληλα το σταθεροποιητικό δυναμικό αυτής της εναλλακτικής ευκαιρίας· καλεί την ΕΕ να δώσει προτεραιότητα στην παραγωγή τροφίμων έναντι της παραγωγής βιοκαυσίμων από καλλιέργειες, σεβόμενη παράλληλα την ιεράρχηση των αποβλήτων και λαμβάνοντας υπόψη την αρχή της αλυσιδωτής παραγωγής προκειμένου να διασφαλιστεί ο πρόσθετος εφοδιασμός σε τρόφιμα και να σταθεροποιηθούν οι παγκόσμιες αγορές βασικών προϊόντων διατροφής·

54. επισημαίνει τη σημασία των στρατηγικών δεσμών μεταξύ Αφρικής και Ευρώπης, με βάση την πρόοδο που έχει σημειωθεί στο θεματολόγιο δράσης Αφρικανικής Ένωσης (ΑΕ)-ΕΕ για τον αγροτικό μετασχηματισμό· υπενθυμίζει το ψήφισμα του Ευρωπαϊκού Κοινοβουλίου, της 16ης Σεπτεμβρίου 2020, σχετικά με τη συνεργασία ΕΕ-Αφρικής στον τομέα της ασφάλειας στην περιοχή του Σαχέλ, στη Δυτική Αφρική και στο Κέρας της Αφρικής, στο οποίο υπενθυμίζεται ότι η επισιτιστική ανασφάλεια αποτελεί συχνά βασική αιτία της τρομοκρατίας και των ένοπλων συγκρούσεων· ζητεί, ως εκ τούτου, την πλήρη ενσωμάτωση της προσέγγισης της σχέσης μεταξύ ανθρωπιστικής βοήθειας, ανάπτυξης και ειρήνης στις στρατηγικές ασφάλειας σε τρίτες χώρες, η οποία απαιτεί τη στήριξη της παροχής βασικών υπηρεσιών, συμπεριλαμβανομένης της επισιτιστικής ασφάλειας, με τη συμμετοχή των τοπικών κοινοτήτων·

55. υπενθυμίζει ότι, έως το 2030, η πρωτοβουλία για το μεγάλο πράσινο τείχος στην περιοχή του Σαχέλ της Αφρικής αποσκοπεί στην αποκατάσταση 100 εκατομμυρίων εκταρίων σήμερα υποβαθμισμένων εδαφών, στη δέσμευση 250 εκατομμυρίων τόνων άνθρακα και στη δημιουργία 10 εκατομμυρίων θέσεων εργασίας σε αγροτικές περιοχές, οι οποίες από κοινού θα πρέπει να στηρίξουν 15 από τους 17 στόχους βιώσιμης ανάπτυξης, να μειώσουν τη φτώχεια και την πείνα, να αναπτύξουν τοπική ανθεκτικότητα στην κλιματική αλλαγή, να βελτιώσουν την υγεία και την ευημερία, να δημιουργήσουν θέσεις εργασίας και να τονώσουν την οικονομική ανάπτυξη·

56. καλεί την ΕΕ να επεκτείνει τη στήριξη προς τα εθνικά συστήματα κοινωνικής πρόνοιας, συμπεριλαμβανομένης της βασιζόμενης σε μετρητά κοινωνικής πρόνοιας που ανταποκρίνεται στους κλυδωνισμούς, προκειμένου να αντιμετωπιστεί η εισοδηματική ανισότητα κατά τρόπο που λαμβάνει υπόψη τις συγκρούσεις και σύμφωνα με την αρχή του μη βλάπτειν και να προστατεύσει την πρόσβαση σε τρόφιμα για τους πλέον ευάλωτους αυξάνοντας την αγοραστική τους ισχύ·

57. υποστηρίζει τη δημιουργία ενός χρηματοδοτικού μηχανισμού που θα βοηθήσει τις αφρικανικές χώρες να καλύψουν το υφιστάμενο χρηματοδοτικό κενό ώστε να αναπτύξουν επειγόντως σχέδια κοινωνικής προστασίας, είτε μέσω του επικείμενου παγκόσμιου επιταχυντή για την απασχόληση και την κοινωνική προστασία είτε μέσω της δημιουργίας ενός Παγκόσμιου Ταμείου Κοινωνικής Προστασίας·

58. υπογραμμίζει τη σημασία της υποστήριξης και της προώθησης της ανταλλαγής γνώσεων και της αλληλοδιδαχής από ομοτίμους, όπως μεταξύ γεωργών και μεταξύ επιχειρήσεων, στους τομείς της παραγωγής, της μεταποίησης και της εμπορίας· υπογραμμίζει την κεντρική σημασία του γεωργικού τομέα και του τομέα των τροφίμων για την οικονομία και για την παροχή ευκαιριών αξιοπρεπούς και βιώσιμης απασχόλησης στις αγροτικές περιοχές· υπογραμμίζει ότι αυτό στις περισσότερες περιπτώσεις αφορά μικρές ιδιοκτησίες και οικογενειακές γεωργικές εκμεταλλεύσεις· σημειώνει τη σημασία που έχει η προώθηση και η ενίσχυση των μέτρων και των εργαλείων για τη στήριξη της ενίσχυσης της ποιότητας και της διαφοροποίησης των προϊόντων, του βιώσιμου εκσυγχρονισμού των γεωργικών πρακτικών, των ασφαλών συνθηκών εργασίας και των μέτρων για την ενίσχυση της ανθεκτικότητας των γεωργών·

59. σημειώνει ότι οι ανισότητες μεταξύ των φύλων περιορίζουν την παραγωγικότητα και την αποδοτικότητα της γεωργίας και, ως εκ τούτου, υπονομεύουν την ανάπτυξη· υπενθυμίζει ότι η χειραφέτηση των γυναικών και των κοριτσιών είναι ζωτικής σημασίας για τη διατροφή, της διατήρηση της υγείας, την επισιτιστική ασφάλεια και την οικοδόμηση ανθεκτικότητας· επισημαίνει ότι η ενίσχυση του ρόλου των γυναικών και των κοριτσιών εξακολουθεί να αποτελεί πρόκληση για τη γεωργία και για την επισιτιστική και διατροφική ασφάλεια· καλεί την Ευρωπαϊκή Επιτροπή και τα κράτη μέλη να στηρίξουν την επιχειρηματικότητα, την απασχόληση και την πολιτική εκπροσώπηση των γυναικών, να διασφαλίσουν τη συμπερίληψη της διάστασης του φύλου στη διαχείριση της επισιτιστικής ασφάλειας και να διασφαλίσουν τη συμμετοχή των γυναικών στη διαδικασία λήψης αποφάσεων σχετικά με αυτόν τον τομέα, συμπεριλαμβανομένων των γυναικών που ανήκουν σε μειονότητες που υφίστανται διακρίσεις·

60. ζητεί από την ΕΕ και τα κράτη μέλη της να καταβάλουν προσπάθειες, ιδίως μέσω της αναπτυξιακής βοήθειας, για να συμβάλουν στην αντιμετώπιση των διακρίσεων που αντιμετωπίζουν οι γυναίκες, ιδίως όσον αφορά την πρόσβαση των γυναικών γεωργών σε γη, παραγωγικούς πόρους και χρηματοπιστωτικές υπηρεσίες· υπενθυμίζει ότι στην Αφρική, για παράδειγμα, σχεδόν το ήμισυ των γεωργικών εργασιών της Αφρικής εκτελείται από γυναίκες, ενώ οι γυναίκες γεωργοί είναι ως επί το πλείστον μικροκαλλιεργητές ή γεωργοί που παράγουν για ίδια κατανάλωση που δεν διαθέτουν την απαραίτητη πρόσβαση σε πληροφορίες, δανεισμό, γη, πόρους ή τεχνολογία· ενθαρρύνει την προώθηση των κληρονομικών δικαιωμάτων των γυναικών και των κοριτσιών και καλεί την ΕΕ να στηρίξει τις χώρες εταίρους, ιδίως όσον αφορά την αναγνώριση της πλήρους απόλαυσης των γαιοκτητικών δικαιωμάτων των γυναικών· ζητεί από την Ευρωπαϊκή Επιτροπή και τα κράτη μέλη να προωθήσουν μετασχηματιστικές ως προς το φύλο προσεγγίσεις στα συστήματα γεωργίας, αλιείας και τροφίμων μέσω της ανάπτυξης ικανοτήτων για τις γυναίκες της υπαίθρου, ειδικών μεταρρυθμίσεων πολιτικής για δικαιότερους νόμους περί εγγείου ιδιοκτησίας, καθώς και ειδικών πρωτοβουλιών που επικεντρώνονται στην οικονομική χειραφέτηση και την πρόσβαση σε χρηματοδότηση, όπως αναφέρεται στο σχέδιο δράσης για θέματα φύλου ΙΙΙ·

61. σημειώνει ότι οι γυναίκες της υπαίθρου παράγουν περισσότερο από το ήμισυ των τροφίμων παγκοσμίως παρά τα διαρθρωτικά μειονεκτήματα· τονίζει την επείγουσα ανάγκη να ενισχυθεί η πρόσβαση των γυναικών στις αγροτικές περιοχές και ο έλεγχος της γης, των παραγωγικών πόρων, των περιουσιακών στοιχείων και των αγορών ως απαραίτητη προϋπόθεση για τη βελτίωση της επισιτιστικής ασφάλειας παγκοσμίως· ζητεί από την Ευρωπαϊκή Ένωση να δώσει ιδιαίτερη προσοχή στις γυναίκες της υπαίθρου και στην οικονομική, κοινωνική και πολιτική χειραφέτησή τους· υπενθυμίζει τις προαιρετικές κατευθυντήριες γραμμές του CFS για την υπεύθυνη διαχείριση της ακίνητης γης ως ένα καλό μέσο για την αντιμετώπιση των εμποδίων στα εθιμικά και παραδοσιακά κληρονομικά συστήματα και για τη διασφάλιση καλύτερης γνώσης των γυναικών σχετικά με τα εκ του νόμου δικαιώματά τους ( 21 )

62. υπενθυμίζει τη στρατηγική σημασία των επενδύσεων στη γεωργική βιοποικιλότητα σε επίπεδο γεωργικής εκμετάλλευσης, προκειμένου να διασφαλιστούν η υγιεινή διατροφή, η ποιότητα και η διαφοροποίηση της διατροφής, καθώς και η επαρκής πρόσληψη θρεπτικών ουσιών· τονίζει ειδικότερα ότι οι γυναίκες και τα κορίτσια είναι πιθανότερο να επιτύχουν μια ελάχιστη ποικιλία και επαρκή μικροθρεπτική διατροφή μέσω της γεωργικής διαφοροποίησης και της παραγωγής προϊόντων επιβίωσης από διάφορες καλλιέργειες τροφίμων ( 22 )

63. τονίζει τη σημασία του αγροτικού μετασχηματισμού και της ενίσχυσης τοπικών, περιφερειακών και διαφανών αλυσίδων αξίας, προκειμένου να δημιουργηθούν βιώσιμες θέσεις εργασίας, να αποφευχθούν οι παραβιάσεις των ανθρωπίνων δικαιωμάτων και να μετριαστεί η κλιματική αλλαγή· τονίζει την ανάγκη στήριξης των νέων και των γυναικών, ιδίως μέσω της κατάρτισης, μέσω της πρόσβασης σε πιστώσεις και της πρόσβασης στις αγορές· ζητεί τη συμμετοχή τους στη διαμόρφωση των γεωργικών πολιτικών και τη στήριξη της συλλογικής δράσης μέσω μικρών οργανώσεων παραγωγών·

64. υπενθυμίζει ότι, όσον αφορά τον υποσιτισμό, η εκπαίδευση και η ευαισθητοποίηση αποτελούν απαραίτητη προϋπόθεση για έναν βιώσιμο τρόπο ζωής και μια επιτυχημένη κοινωνία·

65. χαιρετίζει το συνεχιζόμενο έργο της Επιτροπής Παγκόσμιας Επισιτιστικής Ασφάλειας σχετικά με τις προαιρετικές κατευθυντήριες γραμμές της για την ισότητα των φύλων και τη χειραφέτηση των γυναικών και των κοριτσιών στο πλαίσιο της επισιτιστικής ασφάλειας και της διατροφής·

66. υπενθυμίζει ότι η κλιματική αλλαγή και η απώλεια βιοποικιλότητας, μεταξύ άλλων παραγόντων, απειλούν την ικανότητά μας να διασφαλίσουμε την παγκόσμια επισιτιστική ασφάλεια και ασκούν πρόσθετη πίεση στα ήδη ευάλωτα συστήματα τροφίμων· ζητεί την περιβαλλοντικά ορθή παραγωγή τροφίμων, όπως η αγροοικολογία και η ανθεκτική στην κλιματική αλλαγή προσαρμογή, καθώς και τη διατήρηση και αποκατάσταση των φυσικών οικοσυστημάτων προκειμένου να μειωθούν οι κλιματικοί κίνδυνοι, να αντιμετωπιστεί η κλιματική κρίση, να ανακοπεί η απώλεια βιοποικιλότητας και, ως εκ τούτου, να ενισχυθεί η ανθεκτικότητα των βιώσιμων αγροδιατροφικών συστημάτων· στο πλαίσιο αυτό, ζητεί από την Επιτροπή και τα κράτη μέλη να στηρίξουν τις χώρες εταίρους στην υιοθέτηση βιώσιμων γεωργικών πρακτικών και καινοτόμων λύσεων, συμπεριλαμβανομένης της χρήσης των εσόδων που προέρχονται από τις δημοπρασίες του ΣΕΔΕ και τα πιστοποιητικά CBAM για την ενίσχυση των ικανοτήτων τους όσον αφορά την ανθεκτικότητα στην κλιματική αλλαγή, την προσαρμογή και τον μετριασμό, με στόχο την ύπαρξη πιο βιώσιμων συστημάτων τροφίμων·

67. ζητεί από την Επιτροπή και τα κράτη μέλη να διασφαλίσουν ότι η χρηματοδότηση στο πλαίσιο του νέου μέσου ΜΓΑΔΣ περιλαμβάνει μια προσέγγιση βασισμένη στα ανθρώπινα δικαιώματα, η οποία τοποθετεί τις τοπικές κοινότητες και τους αυτόχθονες πληθυσμούς στο επίκεντρο των προσπαθειών για το κλίμα, το περιβάλλον και την ανάπτυξη· θεωρεί σημαντικό να δοθεί ιδιαίτερη προσοχή στους μικροκαλλιεργητές που έχουν γενικά μικρότερη ικανότητα προσαρμογής στις επιπτώσεις της κλιματικής αλλαγής· χαιρετίζει, στο πλαίσιο αυτό, το επικείμενο σχέδιο δράσης του ΟΗΕ για την επίτευξη καθολικής κάλυψης των υπηρεσιών έγκαιρης προειδοποίησης κατά των ακραίων καιρικών συνθηκών και της κλιματικής αλλαγής κατά τα επόμενα πέντε έτη, το οποίο θα παρουσιαστεί από τον Παγκόσμιο Μετεωρολογικό Οργανισμό κατά τη διάρκεια της διάσκεψης του ΟΗΕ για το κλίμα (COP 27) στην Αίγυπτο· υπενθυμίζει ότι η Ειδική Απεσταλμένη για τη Σύνοδο Κορυφής του ΟΗΕ για τα Συστήματα Τροφίμων υπογράμμισε τη διασταύρωση μεταξύ κλίματος και τροφίμων·

68. καλεί την Επιτροπή να παράσχει υποστήριξη στις αναπτυσσόμενες χώρες προκειμένου να αναπτύξουν και να προστατεύσουν τις ευαίσθητες και νηπιακές βιομηχανίες τους, να προωθήσουν την επισιτιστική ασφάλεια, να υποστηρίξουν τον μετριασμό της κλιματικής αλλαγής για τη γεωργία και να τηρήσουν τα πρότυπα της ΕΕ και τα διεθνή πρότυπα βιωσιμότητας για την εξαγωγή των γεωργικών προϊόντων τους·

69. θεωρεί σημαντικό να παρασχεθεί βοήθεια στις αναπτυσσόμενες χώρες ώστε να υιοθετήσουν δημόσιες γεωργικές και επισιτιστικές πολιτικές ικανές να καλύψουν τις ανάγκες του ταχέως αναπτυσσόμενου πληθυσμού τους· τονίζει ότι η πολιτική για την επισιτιστική ασφάλεια πρέπει να έχει ως πρωταρχικό στόχο την παροχή επαρκών, θρεπτικών, ασφαλών και οικονομικά προσιτών τροφίμων καθ’ όλη τη διάρκεια του έτους στους πολίτες της με βιώσιμο τρόπο, διασφαλίζοντας παράλληλα ένα δίκαιο εισόδημα και ένα δίκαιο βιοτικό επίπεδο για τους γεωργούς· σημειώνει ότι, σε όλη την ιστορία της κοινής γεωργικής πολιτικής, η άρση των εξαγωγικών επιδοτήσεων και η αποσύνδεση των άμεσων πληρωμών έχει μειώσει σημαντικά τον κίνδυνο ντάμπινγκ σε αγορές τρίτων χωρών· καλεί την Επιτροπή και τα κράτη μέλη να παράσχουν μεγαλύτερη στήριξη στη γεωργική ανάπτυξη ικανή να διασφαλίσει την επισιτιστική ασφάλεια στις αναπτυσσόμενες χώρες και να αυξήσουν αποφασιστικά τις επενδύσεις τους στην εδαφική αγροτική ανάπτυξη·

70. επισημαίνει ότι τα συστήματα τροφίμων αποτελούν σημαντικές κινητήριες δυνάμεις των εκπομπών αερίων του θερμοκηπίου· σημειώνει ότι η ενίσχυση της ανθεκτικότητας των συστημάτων τροφίμων στην κλιματική αλλαγή θα απαιτήσει την ενσωμάτωση της προσαρμογής στην κλιματική αλλαγή και της μείωσης και διαχείρισης του κινδύνου καταστροφών στις βραχυπρόθεσμες, μεσοπρόθεσμες και μακροπρόθεσμες πολιτικές· καλεί την Επιτροπή και τα κράτη μέλη να συνοδεύσουν τις αναπτυσσόμενες χώρες στη διαδικασία αυτή·

71. καλεί την ΕΕ να προστατεύσει την πρόσβαση και τον έλεγχο της γης και άλλων πόρων των αγροτών μικρής κλίμακας, συμπεριλαμβανομένων των σπόρων των αγροτών, υποδομές και νερό·

72. καλεί την ΕΕ να διασφαλίσει τις δημόσιες συμβάσεις που ευνοούν την τοπική αγροοικολογική παραγωγή, τους κανόνες ασφάλειας των τροφίμων που είναι κατάλληλοι για την παραγωγή μικρής κλίμακας, την προστασία των εγχώριων αγορών από εισαγωγές σε χαμηλές τιμές, καθώς και την εκπαίδευση των καταναλωτών και την κοινωνική προστασία για την ενίσχυση της κατανάλωσης θρεπτικών τοπικών τροφίμων·

73. καλεί την ΕΕ να προσαρμόσει τον προγραμματισμό της στο πλαίσιο του Μηχανισμού Γειτονίας, Ανάπτυξης και Διεθνούς Συνεργασίας — Παγκόσμια Ευρώπη, ώστε να στηρίξει ενεργά τον παγκόσμιο μετασχηματισμό σε βιώσιμα συστήματα τροφίμων που μπορούν να παρέχουν οικονομικά προσιτή υγιεινή και θρεπτική διατροφή, δίκαιη, ανθεκτική, βασισμένη στα δικαιώματα, περιβαλλοντικά βιώσιμη, να δώσει ιδιαίτερη προσοχή στις ανάγκες των γυναικών και να μειώσει την πίεση της παραγωγής τροφίμων στη χρήση γης και νερού·

74. υπογραμμίζει ότι οι επιπτώσεις της κλιματικής αλλαγής έχουν κρίσιμο αρνητικό αντίκτυπο στην επισιτιστική ασφάλεια στις αναπτυσσόμενες χώρες και ότι η προσαρμογή στην κλιματική αλλαγή είναι απαραίτητη για τη διασφάλιση ανθεκτικών βιώσιμων συστημάτων τροφίμων· εκφράζει τη λύπη του για την παραβίαση της δέσμευσης που ανέλαβαν οι ανεπτυγμένες χώρες στη συμφωνία της Κοπεγχάγης του 2009 να παράσχουν προβλέψιμη και επαρκή χρηματοδότηση για τη δράση για το κλίμα στις αναπτυσσόμενες χώρες, ιδίως για τις ανάγκες προσαρμογής, η οποία θα έπρεπε να είχε ανέλθει σε 100 δισεκατομμύρια δολάρια το 2020· καλεί την ΕΕ να εντείνει τη χρηματοδότηση για το κλίμα πέραν του πλαισίου του ΜΓΑΔΣ — Παγκόσμια Ευρώπη, μεταξύ άλλων μέσω μιας φιλόδοξης χρήσης των εσόδων που προέρχονται από τις δημοπρασίες του ΣΕΔΕ και τα πιστοποιητικά CBAM·

75. ζητεί από την Επιτροπή να στηρίξει την αγροοικολογική μετάβαση στις χώρες εταίρους για την εξασφάλιση θρεπτικών, ασφαλών, ποικίλων και οικονομικά προσιτών τροφίμων για όλους καθ’ όλη τη διάρκεια του έτους, διατηρώντας τη βιοποικιλότητα, αυξάνοντας την ανθεκτικότητα στην κλιματική αλλαγή και ενισχύοντας την κοινωνική συνοχή μέσω της μείωσης των κοινωνικών ανισοτήτων· καλεί την Επιτροπή να στήριξη την ανάπτυξη τοπικών δικτύων τροφίμων ώστε να εγγυηθεί την τοπική παραγωγή και κατανάλωση τροφίμων, που προωθούν την τοπική δημιουργία θέσεων απασχόλησης, κατοχυρώνουν δίκαιες τιμές για τους παραγωγούς και τους καταναλωτές, και μειώνουν την εξάρτηση των χωρών από τις εισαγωγές καθώς και την ευαισθησία τους στις διεθνείς διακυμάνσεις τιμών·

76. τονίζει ότι οι επενδύσεις και οι παρεμβάσεις της ΕΕ θα πρέπει να βασίζονται σε αυστηρές προκαταρκτικές αξιολογήσεις πλήρη διαφάνεια και συμμετοχή των ενδιαφερόμενων παραγόντων που επηρεάζονται από τις επενδύσεις και τις παρεμβάσεις, συμπεριλαμβανομένης της κοινωνίας των πολιτών, προκειμένου να σχεδιαστούν δίκαιες δράσεις και να ενισχυθούν οι ικανότητες σε εθνικό και τοπικό επίπεδο, συμπεριλαμβανομένων των μη κρατικών παραγόντων· επιμένει να αναγνωρίσει την ανάγκη λήψης ειδικών ανά περίπτωση μέτρων για την επίτευξη πιο βιώσιμων γεωργικών και επισιτιστικών συστημάτων στις χώρες εταίρους·

77. ζητεί την αναθεώρηση του σχεδίου δράσης της ΕΕ για τη διατροφή προκειμένου να αντιμετωπιστούν όλες οι μορφές υποσιτισμού σε καταστάσεις ανθρωπιστικής κρίσης και αναπτυξιακά πλαίσια και να συμπεριληφθούν νέες φιλόδοξες πολιτικές και χρηματοδοτικές δεσμεύσεις·

78. σημειώνει ότι 45 εκατομμύρια παιδιά ηλικίας κάτω των πέντε ετών πάσχουν από απίσχναση, η οποία ορίζεται ως χαμηλό βάρος σε σχέση με το ύψος, λόγω υποσιτισμού οξείας μορφής στην πρώιμη παιδική ηλικία· υπενθυμίζει ότι το υπερβολικό βάρος και η παχυσαρκία μεταξύ ενηλίκων, εφήβων και παιδιών αυξάνονται σε επίπεδα ρεκόρ που πλήττουν 2 δισεκατομμύρια ανθρώπους παγκοσμίως, εκ των οποίων το 70 % ζει σε χώρες χαμηλού και μεσαίου εισοδήματος· υπενθυμίζει ότι το υπερβολικό βάρος και η παχυσαρκία συνδέονται με κίνδυνο ασθενειών που σχετίζονται με τη διατροφή, συμπεριλαμβανομένων των μη μεταδοτικών ασθενειών, διότι η κακή διατροφή αποτελεί πρόκληση για όλα τα έθνη, ανεξάρτητα από το στάδιο ανάπτυξής τους· κατά συνέπεια, πολλές χώρες αντιμετωπίζουν σήμερα «διπλή επιβάρυνση» τουλάχιστον δύο ειδών κακής διατροφής όπου συνυπάρχουν ο υποσιτισμός και το υπερβολικό βάρος και η παχυσαρκία· καλεί την Ευρωπαϊκή Επιτροπή να αναθεωρήσει το πλαίσιο πολιτικής του 2010 για την επισιτιστική ασφάλεια και το πλαίσιο πολιτικής του 2013 για τη διατροφή, όπως ζητήθηκε από τα κράτη μέλη της ΕΕ στα συμπεράσματα του Συμβουλίου του 2018 σχετικά με την ενίσχυση της παγκόσμιας επισιτιστικής και διατροφικής ασφάλειας·

79. καλεί την Επιτροπή να διασφαλίσει ότι λαμβάνεται πλήρως υπόψη η διατροφή κάθε φορά που η ΕΕ επενδύει στη γεωργία, την οικονομική ανάπτυξη, την προστασία του κλίματος και την προσαρμογή στην κλιματική αλλαγή, την προστασία της υγείας, την υγεία και άλλους τομείς· υποστηρίζει την αναθεώρηση της παγκόσμιας στρατηγικής για την υγεία του 2010 και ζητεί να συμπεριληφθεί η καταπολέμηση του υποσιτισμού στο αναθεωρημένο έγγραφο· ζητεί μεγαλύτερη χρηματοδοτική στήριξη για την οικοδόμηση ισχυρών και ανθεκτικών συστημάτων υγείας ώστε να σπάσει ο διαγενεακός φαύλος κύκλος της κακής διατροφής και του υποσιτισμού·

Μια συμπληρωματική απόκριση της ανθρωπιστικής και αναπτυξιακής πολιτικής της ΕΕ

80. επιμένει ότι η ανθρωπιστική βοήθεια θα πρέπει να ενισχυθεί προς τις χώρες που αντιμετωπίζουν επισιτιστικές κρίσεις ή πλήττονται από συγκρούσεις· επισημαίνει ότι η διεθνής κοινότητα, συμπεριλαμβανομένης της Ευρωπαϊκής Ένωσης, πρέπει να στοχεύει στη μείωση του αυξανόμενου χάσματος μεταξύ των ανθρωπιστικών αναγκών και των διαθέσιμων πόρων σε παγκόσμιο επίπεδο· καταδικάζει κάθε ενέργεια όπου η πρόσβαση σε τρόφιμα χρησιμοποιείται ως εργαλείο καταπίεσης ή ως πολεμικό όπλο και υπενθυμίζει τις τέσσερις ανθρωπιστικές αρχές: τον ανθρωπισμό, την ουδετερότητα, την αμεροληψία και την ανεξαρτησία·

81. υπογραμμίζει ότι η ανθρωπιστική βοήθεια μπορεί να χρησιμοποιηθεί για την αντιμετώπιση άμεσων καταστάσεων που απειλούν τη ζωή όταν οι υπάρχουσες ικανότητες είναι ανεπαρκείς, ενώ ταυτόχρονα πρέπει να επιδιώκονται λύσεις που χρηματοδοτούνται από άλλα είδη βοήθειας για την πρόληψη και την αντιμετώπιση των παραγόντων της επισιτιστικής ανασφάλειας και του υποσιτισμού·

82. χαιρετίζει τον εορτασμό του πρώτου Ευρωπαϊκού Ανθρωπιστικού Φόρουμ για την περαιτέρω ενίσχυση του αντικτύπου της ανθρωπιστικής ανταπόκρισης και τη διασφάλιση της αποτελεσματικότητας και της αποδοτικότητας στην παροχή της βοήθειας και γιορτάζει την απόφαση να καταστεί ετήσια η εκδήλωση στο ανθρωπιστικό χρονοδιάγραμμα· υπογραμμίζει τη σημασία της συνεργασίας ως «Ομάδας Ευρώπη» για την αντιμετώπιση της ανθρωπιστικής παγκόσμιας κρίσης επισιτιστικής ασφάλειας·

83. καλεί τις κυβερνήσεις των κρατών μελών της ΕΕ να αποτρέψουν διπλωματικά τις συγκρούσεις, να εξαλείψουν όλες τις μορφές υποσιτισμού και να επενδύσουν περισσότερο στην πρόληψη των συγκρούσεων, με ιδιαίτερη έμφαση στις γυναίκες και τα κορίτσια, εφαρμόζοντας παράλληλα πλήρως το ψήφισμα 1325 του Συμβουλίου Ασφαλείας του ΟΗΕ· υπενθυμίζει ότι η ανθρωπιστική βοήθεια εξαιρείται από διεθνείς κυρώσεις· υπογραμμίζει την ανάγκη εξεύρεσης βιώσιμων μεσοπρόθεσμων και μακροπρόθεσμων λύσεων στην αναπτυξιακή συνεργασία για την αντιμετώπιση των βαθύτερων αιτίων της επισιτιστικής ανασφάλειας·

84. υπενθυμίζει ότι η Ουκρανία και η Ρωσία αντιπροσωπεύουν περίπου το 30 % του παγκόσμιου εμπορίου σιταριού, το 32 % του κριθαριού, το 17 % του αραβοσίτου και πάνω από το 50 % του ηλιελαίου και το 20 % των ηλιανθόσπορων· τονίζει ότι η μείωση ή η απώλεια των ουκρανικών εξαγωγών θα επηρεάσει τις χώρες που εξαρτώνται σε μεγάλο βαθμό από την παραγωγή τους, συμπεριλαμβανομένων των χωρών που αντιμετωπίζουν ήδη επισιτιστική ανασφάλεια και είναι ευάλωτες σε κλυδωνισμούς εφοδιασμού και αυξήσεις τιμών, όπως στην περίπτωση της Αφρικής· καλεί την Επιτροπή και τα κράτη μέλη να αξιολογήσουν επειγόντως, σε συντονισμό με τους διεθνείς εταίρους τους και τους αρμόδιους διεθνείς οργανισμούς, όλα τα διαθέσιμα μέσα για την αποφυγή οποιασδήποτε αθέτησης υποχρεώσεων στο ισοζύγιο πληρωμών των χωρών εισαγωγής τροφίμων, συμπεριλαμβανομένης της άμεσης χρηματοδότησης και της αναδιάρθρωσης του χρέους τους· τονίζει ότι είναι σημαντικό να δοθεί προτεραιότητα στη χρηματοδότηση βάσει επιχορηγήσεων ως βασική επιλογή, ιδίως για τις λιγότερο ανεπτυγμένες χώρες·

85. υποστηρίζει τη συνεχιζόμενη υλοποίηση της σχέσης μεταξύ ανθρωπιστικής βοήθειας, ανάπτυξης και οικοδόμησης της ειρήνης· επισημαίνει ότι η αρχή αυτή θα πρέπει να συνεχίσει να περιλαμβάνεται στην ανθρωπιστική βοήθεια, καθώς και στον προγραμματισμό για την επισιτιστική ασφάλεια και τη διατροφή, με τη στήριξη σαφών κατευθυντήριων γραμμών σχετικά με τεκμηριωμένες βέλτιστες πρακτικές·

86. εκφράζει την ικανοποίησή του για το έργο της ΕΕ και των οργανισμών του ΟΗΕ με έδρα τη Ρώμη, και συγκεκριμένα του FAO, του WFP και του IFAD, για την ανάληψη προληπτικής δράσης για την πρόληψη των κρίσεων πριν αυτές πληγούν και για την προστασία των πλέον ευάλωτων ομάδων από καταστροφές που προκαλούνται από το κλίμα και τον άνθρωπο· ζητεί την ενίσχυση των μηχανισμών συντονισμού με τους τοπικούς φορείς επιτόπου και την εξεύρεση μεγαλύτερης διασύνδεσης μεταξύ των βραχυπρόθεσμων προληπτικών δράσεων και των πιο μακροπρόθεσμων κυβερνητικών προγραμμάτων· υπενθυμίζει ότι η χωρίς αποκλεισμούς προληπτική δράση θα πρέπει να είναι προσαρμοσμένη στο εκάστοτε πλαίσιο και να καθοδηγείται τοπικά και να διασφαλίζει ότι οι πλέον ευάλωτοι έχουν επίσης φωνή στο επίπεδο λήψης αποφάσεων για την αντιμετώπιση των ειδικών αναγκών τους·

87. υποστηρίζει τον ενεργό ρόλο της ΕΕ στο Παγκόσμιο Δίκτυο κατά των Επισιτιστικών Κρίσεων και ζητεί την περαιτέρω επιχειρησιακή λειτουργία του δικτύου, ιδίως σε περιφερειακό και εθνικό πλαίσιο· καλεί τα κράτη μέλη να ενισχύσουν το Παγκόσμιο Δίκτυο κατά των Επισιτιστικών Κρίσεων στο έργο του για την αντιμετώπιση των επισιτιστικών κρίσεων μέσω πολύπλευρων και πολυτομεακών παρεμβάσεων, την οικοδόμηση ανθεκτικότητας και γνώσης και την εφαρμογή της σχέσης μεταξύ ανθρωπιστικής βοήθειας, ανάπτυξης και ειρήνης· στο πλαίσιο αυτό, καλεί την Ευρωπαϊκή Επιτροπή και τα κράτη μέλη να συνεργαστούν με τις αναπτυσσόμενες χώρες για τον σχεδιασμό και την εφαρμογή καινοτόμων πολιτικών και στρατηγικών υπό την καθοδήγηση των χωρών για την αντιμετώπιση της επισιτιστικής ανασφάλειας, την τόνωση της οικονομικής ένταξης και την επίτευξη πιο βιώσιμων συστημάτων τροφίμων·

88. ζητεί να βελτιωθούν τα συστήματα έγκαιρης προειδοποίησης, τα πρωτόκολλα έγκαιρης δράσης και οι μηχανισμοί επιτήρησης, ώστε να διασφαλιστεί ότι οι έγκαιρες αντιδράσεις ενεργοποιούνται αρκετά νωρίς ώστε να μετριάζονται οι επιπτώσεις των κινδύνων στην επισιτιστική ασφάλεια και να υπάρξει μετάβαση από τις αντιδραστικές σε προορατικές παρεμβάσεις διάσωσης μέσω προληπτικής ανθρωπιστικής δράσης· υποστηρίζει την Επιτροπή Επισιτιστικής Ασφάλειας ως την πλέον συμμετοχική διεθνή και διακυβερνητική πλατφόρμα πολιτικής για την επισιτιστική ασφάλεια και τη διατροφή·

89. καλεί την Επιτροπή να διασφαλίσει την πολυτομεακή προσέγγιση στη διατροφή και να δώσει προτεραιότητα στην ενσωμάτωση της επισιτιστικής ασφάλειας και της διατροφής στις παρεμβάσεις στους τομείς της υγείας, της εκπαίδευσης, της ύδρευσης, της αποχέτευσης και της υγιεινής, προκειμένου να διασφαλιστεί ότι τουλάχιστον το 20 % της επίσημης αναπτυξιακής βοήθειας μέσω του Μηχανισμού Γειτονίας, Ανάπτυξης και Διεθνούς Συνεργασίας — Η Ευρώπη στον κόσμο προορίζεται για την κοινωνική ένταξη και την ανθρώπινη ανάπτυξη·

90. ζητεί την ενσωμάτωση της διατροφής στην καθολική υγειονομική κάλυψη (UHC), διότι είναι ζωτικής σημασίας για τον τερματισμό του υποσιτισμού και η καθολική υγειονομική κάλυψη δεν θα επιτευχθεί εάν δεν ενσωματωθούν αποτελεσματικά βασικές διατροφικές δράσεις ως βασικές υπηρεσίες υγείας και αν δεν τους δοθεί προτεραιότητα στα συστήματα υγείας· υπενθυμίζει ότι η καθολική υγειονομική κάλυψη είναι ζωτικής σημασίας για τους ανθρώπους καθ’ όλη τη διάρκεια του κύκλου ζωής, με έμφαση στους απόρους και τους περιθωριοποιημένους, και θα πρέπει να προσαρμόζεται στις ανάγκες υγείας του πληθυσμού· υπενθυμίζει ότι μπορεί να υποστηριχθεί με τη διασφάλιση της βέλτιστης και ασφαλούς διατροφής των βρεφών και των μικρών παιδιών, μεταξύ άλλων μέσω του θηλασμού, με την επιδίωξη να διασφαλιστεί μια ισορροπημένη και υγιεινή διατροφή, μεταξύ άλλων μέσω των σχολικών γευμάτων, με την παροχή εξειδικευμένης διατροφικής εκπαίδευσης και συμβουλών για τη σχετική αλλαγή συμπεριφοράς, με την εγγραφή της διατροφής στον προϋπολογισμό του τομέα της υγείας, με την ανάπτυξη συστημάτων πληροφοριών υγείας για την έγκαιρη ανάληψη δράσεων και με την προώθηση της πρόσβασης σε αποτελεσματικά και οικονομικά προσιτά προϊόντα που σχετίζονται με τη διατροφή, μειώνοντας παράλληλα την εμπορία ανθυγιεινών τροφίμων·

91. αναγνωρίζει ότι η διατροφή θα πρέπει να βρίσκεται στο επίκεντρο των στρατηγικών, των σχεδίων και των προϋπολογισμών των συστημάτων υγείας για την επίτευξη καθολικής υγειονομικής κάλυψης· ζητεί μεγαλύτερη χρηματοδοτική στήριξη για την υγεία με σκοπό την οικοδόμηση ισχυρών και ανθεκτικών συστημάτων υγείας, ώστε να σπάσει ο διαγενεακός φαύλος κύκλος του υποσιτισμού και να προληφθούν και να αντιμετωπιστούν οι κρίσεις στον τομέα της υγείας· υποστηρίζει την ενσωμάτωση των υπηρεσιών θεραπείας και πρόληψης του υποσιτισμού, καθώς και των παρεμβάσεων στον τομέα της υγείας, όπως ο οικογενειακός προγραμματισμός, η ψυχική υγεία και η προγεννητική και μεταγεννητική περίθαλψη, στις βασικές δέσμες περίθαλψης των εθνικών συστημάτων υγείας για την επίτευξη της καθολικής υγειονομικής κάλυψης·

92. σημειώνει ότι η επισιτιστική ασφάλεια συνδέεται στενά με την πρόσβαση σε νερό· καλεί, ως εκ τούτου, την Ευρωπαϊκή Επιτροπή να ενσωματώσει το δικαίωμα στο νερό και την ανάπτυξη υποδομών ύδρευσης και επεξεργασίας υδάτων στα μέτρα επισιτιστικής ασφάλειας που εφαρμόζει στις αναπτυσσόμενες χώρες·

93. σημειώνει ότι η βιοποικιλότητα των τροφίμων και της γεωργίας ενισχύει την ανθεκτικότητα σε κλυδωνισμούς και διευκολύνει την προσαρμογή, διατηρεί τη σταθερότητα και στηρίζει την ανάκαμψη· υπενθυμίζει ότι η ικανότητα της αγροοικολογίας να συνδυάζει τις οικονομικές, περιβαλλοντικές και κοινωνικές διαστάσεις της βιωσιμότητας έχει αναγνωριστεί ευρέως από εκθέσεις ορόσημο, ιδίως της IPCC και της IPBES, καθώς και από την Παγκόσμια Τράπεζα και την παγκόσμια γεωργική αξιολόγηση υπό την αιγίδα του FAO (IAASTD)· τονίζει τη σημασία της προώθησης της αγροοικολογίας, της γεωργοδασοκομίας, της τοπικής παραγωγής και των βιώσιμων συστημάτων τροφίμων που εστιάζουν στην ανάπτυξη βραχειών αλυσίδων εφοδιασμού, τόσο στις εθνικές πολιτικές όσο και στα διεθνή φόρουμ, προκειμένου να διασφαλιστεί η επισιτιστική και διατροφική ασφάλεια για όλους, καθώς και να αυξηθεί η βιώσιμη παραγωγικότητα του γεωργικού τομέα και η ανθεκτικότητά του στην κλιματική αλλαγή·

94. ζητεί από την Επιτροπή να στηρίξει τις χώρες εταίρους στην ανάπτυξη βιώσιμων γεωργικών πρακτικών, συμπεριλαμβανομένης της αγροοικολογίας, με στόχο την ενίσχυση της γονιμότητας του εδάφους, τη μεγιστοποίηση της βιοποικιλότητας και τη βελτίωση της αποδοτικής χρήσης των υδάτων ως βασικών στοιχείων για τη βελτίωση της επισιτιστικής ασφάλειας· επισημαίνει τις προκλήσεις που θέτει η κλιματική αλλαγή και η απώλεια βιοποικιλότητας και οι αρνητικές επιπτώσεις της στα τρόφιμα και την επισιτιστική ασφάλεια, καθώς και την ανάγκη παροχής των αναγκαίων πόρων για την προσαρμογή στην κλιματική αλλαγή και τον μετριασμό αυτής·

95. σημειώνει ότι υπάρχουν πολλές αγρονομικές και αγροοικολογικές προσεγγίσεις που μπορούν να ωφελήσουν άλλα κλίματα και καταστάσεις, όπως η ανάμειξη καλλιεργειών, οι «πολυκαλλιέργειες», η αγροδασοκομία, συμπεριλαμβανομένης της χρήσης ψυχανθών δέντρων που είναι ιδιαίτερα καλά στο να παρέχουν σκιά και προστασία σε άλλες καλλιέργειες και ζώα, και η βελτίωση ή/και αύξηση του υδρολογικού κύκλου ή/και της συγκράτησης του νερού·

96. επισημαίνει ότι η καταστροφή των βροχοδασών οδηγεί σε μη αναστρέψιμη απώλεια βιοποικιλότητας και καταβοθρών άνθρακα, καθώς και μη αναστρέψιμη απώλεια κατοικιών και του τρόπου ζωής των αυτόχθονων κοινοτήτων που ζουν στα δάση· υπενθυμίζει ότι τα δάση συμβάλλουν σημαντικά στην επίτευξη των κλιματικών στόχων, στην προστασία της βιοποικιλότητας και στην πρόληψη της απερήμωσης και της ακραίας διάβρωσης του εδάφους· θεωρεί ότι οι προσπάθειες διατήρησης που επικεντρώνονται, για παράδειγμα, στα δάση, στην άγρια πανίδα και χλωρίδα και στα θαλάσσια και παράκτια οικοσυστήματα πρέπει να ενταθούν με τη χρήση ρυθμιστικών πλαισίων, επαρκών πόρων και επιστημονικών δεδομένων και σε συνδυασμό με δράσεις αποκατάστασης και διαχείρισης οικοσυστημάτων·

97. ζητεί να ληφθεί υπόψη ο σύνδεσμος μεταξύ δημόσιας υγείας και βιοποικιλότητας σύμφωνα με την προσέγγιση «Μία υγεία»· ζητεί από την ΕΕ και όλες τις χώρες εταίρους να αναγνωρίσουν και να προστατεύσουν τα δικαιώματα των αυτόχθονων πληθυσμών στην εθιμική ιδιοκτησία και τον έλεγχο των γαιών τους και των φυσικών πόρων, όπως ορίζεται στη Διακήρυξη του ΟΗΕ για τα Δικαιώματα των Αυτοχθόνων Λαών και στη Σύμβαση της Διεθνούς Οργάνωσης Εργασίας αριθ. 169, και να συμμορφωθούν με την αρχή της ελεύθερης συναίνεσης μετά από ενημέρωση·

98. υπενθυμίζει ότι οι μη βιώσιμες γεωργικές πρακτικές εντατικοποίησης αποτελούν μείζονες αιτίες υποβάθμισης της βιοποικιλότητας παγκοσμίως, συμπεριλαμβανομένης της γενετικής διάβρωσης των φυτικών και κτηνοτροφικών ποικιλιών· υπενθυμίζει ότι η στρατηγική «Από το αγρόκτημα στο πιάτο» αποσκοπεί στη σταδιακή μείωση έως το 2030 της συνολικής χρήσης και του κινδύνου των χημικών και επικίνδυνων φυτοφαρμάκων από τη γεωργία και στην προώθηση εναλλακτικών πρακτικών· τονίζει ότι οι φτωχές χώρες είναι αποδέκτες σημαντικού μέρους επικίνδυνων ουσιών· χαιρετίζει, συνεπώς, την πρόθεση της Επιτροπής να υποβάλει πρόταση για τον τερματισμό αυτής της πρακτικής στο πλαίσιο της στρατηγικής της ΕΕ για τις χημικές ουσίες με στόχο τη βιωσιμότητα· ζητεί, ωστόσο, από την Επιτροπή να προωθήσει την αναζήτηση βιώσιμων και εναλλακτικών λύσεων στη χρήση των φυτοφαρμάκων αυτών, προκειμένου να αποφευχθούν σοβαρές διαταραχές στην επισιτιστική ασφάλεια στις αναπτυσσόμενες χώρες, οι οποίες θα επιδείνωναν την πείνα στους πιο ευάλωτους πληθυσμούς· ζητά ειδική στήριξη για την εκπαίδευση και την κατάρτιση στις βιώσιμες προσεγγίσεις φυτοπροστασίας και τις εναλλακτικές λύσεις αντί των φυτοφαρμάκων, καθώς και την ελαχιστοποίηση της έκθεσης σε επικίνδυνες ουσίες·

99. καταγγέλλει τα διπλά μέτρα και σταθμά της ΕΕ για τα φυτοφάρμακα, τα οποία επιτρέπουν την εξαγωγή από την ΕΕ επικίνδυνων ουσιών που αυτές καθαυτές απαγορεύονται στην ΕΕ· επισημαίνει ότι η χρήση ορισμένων φυτοφαρμάκων στην εντατική γεωργία στις αναπτυσσόμενες χώρες επηρεάζει την υγεία των εργαζομένων και επιπλέον προκαλεί περιβαλλοντική ζημία· ζητεί την παροχή εκπαίδευσης και κατάρτισης στις βιώσιμες φυτοπροστατευτικές, αγροοικολογικές και βιολογικές πρακτικές·

100. υπενθυμίζει ότι πρόσφατες εκθέσεις έχουν διαπιστώσει ότι τα συστήματα τροφίμων συμβάλλουν έως και στο ένα τρίτο των εκπομπών αερίων του θερμοκηπίου, έως και στο 80 % της απώλειας βιοποικιλότητας και χρησιμοποιούν έως και το 70 % των γλυκών υδάτων· υπογραμμίζει, ωστόσο, ότι τα βιώσιμα συστήματα παραγωγής τροφίμων θα πρέπει να αναγνωριστούν ως ουσιαστική λύση σε αυτές τις υφιστάμενες προκλήσεις και ότι είναι δυνατή η σίτιση ενός αυξανόμενου παγκόσμιου πληθυσμού με παράλληλη προστασία του πλανήτη μας·

101. καλεί την ΕΕ να εκπληρώσει ενεργά τις δεσμεύσεις του Έτος Δράσης για τη Διατροφή 2021, και ιδίως εκείνες που προέκυψαν από τη σύνοδο κορυφής του ΟΗΕ για τα συστήματα τροφίμων και τη σύνοδο κορυφής «Διατροφή για την ανάπτυξη», και να διαδραματίσει κεντρικό ρόλο στη συνεργασία με τις αυτόχθονες κοινότητες στις προσπάθειες αυτές, σύμφωνα με τη στρατηγική της «Από το αγρόκτημα στο πιάτο»· χαιρετίζει την απόφαση της Ευρωπαϊκής Επιτροπής να αποτελέσει σημαντικό εταίρο σε οκτώ συνασπισμούς από τη σύνοδο κορυφής του ΟΗΕ για τα συστήματα τροφίμων·

102. ζητεί από την Επιτροπή και τα κράτη μέλη να συνεργαστούν με την Αφρικανική Ένωση για την εξασφάλιση μεγαλύτερης δέσμευσης και επενδύσεων για την αντιμετώπιση των συνεχιζόμενων διατροφικών προκλήσεων στην περιοχή και για τη στήριξη του Έτους Διατροφής της Αφρικανικής Ένωσης: «Ενίσχυση της ανθεκτικότητας όσον αφορά τη διατροφή και την επισιτιστική ασφάλεια στην αφρικανική ήπειρο: Ενίσχυση των γεωργικών συστημάτων τροφίμων, της υγείας και των συστημάτων κοινωνικής προστασίας για την επιτάχυνση της ανάπτυξης του ανθρώπινου, κοινωνικού και οικονομικού κεφαλαίου»·

103. επισημαίνει ότι οι ψηφιακές τεχνολογίες και οι έξυπνες και ακριβείς μέθοδοι γεωργίας προσφέρουν σημαντικές ευκαιρίες για την ανάπτυξη βιώσιμων συστημάτων γεωργικών προϊόντων διατροφής και για την προώθηση της δίκαιης και χωρίς αποκλεισμούς οικονομικής ανάπτυξης στις αγροτικές περιοχές των αναπτυσσόμενων χωρών·

104. επισημαίνει την ανάγκη βελτίωσης της επισιτιστικής ασφάλειας και της διατροφής στις αναπτυσσόμενες χώρες μέσω μιας ολιστικής και βιώσιμης προσέγγισης του συστήματος τροφίμων· καλεί την Επιτροπή να εγκρίνει μια συμμετοχική πολυμερή στρατηγική με βάση τα δικαιώματα· καλεί την Ευρωπαϊκή Επιτροπή να διασφαλίσει ότι οι επενδύσεις της ΕΕ στη γεωργία, την οικονομική ανάπτυξη, τον μετριασμό της κλιματικής αλλαγής και την προσαρμογή σε αυτήν, την WASH, την υγεία και άλλους τομείς λαμβάνουν πλήρως υπόψη τη διατροφή, ενσωματώνοντας μετρήσιμα διατροφικά αποτελέσματα στο στάδιο του σχεδιασμού·

105. τονίζει την ανάγκη να υπερασπιστεί η ΕΕ τα ανθρώπινα δικαιώματα και το δικαίωμα στη διατροφή ως κεντρική αρχή και προτεραιότητα των συστημάτων τροφίμων, να διασφαλίσει τα δικαιώματα των πλέον περιθωριοποιημένων όσον αφορά την πρόσβαση σε θρεπτικά τρόφιμα, και να αναγνωρίσει τη σημασία της Διακήρυξης του ΟΗΕ για τα δικαιώματα των αγροτών και άλλων ατόμων που εργάζονται σε αγροτικές περιοχές·

106. υποστηρίζει την ανάπτυξη εμπορικών ευκαιριών μεταξύ της ΕΕ και των αναπτυσσόμενων χωρών, οι οποίες έχουν τη δυνατότητα να τονώσουν την τοπική γεωργία· υπενθυμίζει ότι οι οικογενειακές γεωργικές εκμεταλλεύσεις και οι μικροκαλλιεργητές έχουν αποδείξει την ικανότητά τους να παρέχουν διαφοροποιημένα προϊόντα και να αυξάνουν την παραγωγή τροφίμων με βιώσιμο τρόπο·

107. τονίζει την ανάγκη να αναγνωριστεί ο ηγετικός ρόλος των γεωργών, των